Heziketa osagarri CETIC - Ekonomia eta Enpresa Fakultatea. Arabako Atala - UPV/EHU\nGASTEIZKO EKONOMIA ETA ENPRESA FAKULTATEKO IKASLEEK CETIC-EK ESKAINITAKO ONLINEKO PRESTAKUNTZA EKINTZAK EGITEKO PROZEDURA\nCETICen eta UPV/EHUren arteko lankidetza akordioaren arabera (Arabako Campuseko errektoreordearen 2020ko irailaren 30eko Ebazpena), Gasteizko Udaleko Informazio eta Komunikazio Teknologien Ikastegiaren enplegurako prestakuntza ikastaroetan parte hartzeak aukera emango die graduko ikasleei kredituak lortzeko..\nEsparru honetan, Gasteizko Ekonomia eta Enpresa Fakultateak eta CETICek honako prozedura hau ezarri dute fakultate horretako ikasleek CETICek programatutako onlineko prestakuntza egiteko:\n1.- CETICen ikastaroak aukeratzea. UPV/EHUk (Ekonomia eta Enpresa Fakultatea) CETICek eskainitako onlineko ikastaroak aukeratuko ditu –ikastarook egiteak hautazko kredituak lortzeko aukera emango du–. Aukeraketa hori aldizka eguneratuko da. Egun, hemen dago eskuragarri onlineko prestakuntza eskaintza hori: https://www.vitoria-gasteiz.org/docs/wb021/contenidosEstaticos/adjuntos/eu/15/31/51531.pdf\n2.- Ikasleei jakinaraztea, eta adieraztea, batetik, prestakuntzaren bat egin nahi duenak CETICen izena eman behar duela eta, bestetik, lankidetza akordioari esker, Ekonomia eta Enpresa Fakultateak egindako onlineko prestakuntzaren aukeraketan dauden ikastaro guztiak doakoak izango direla ikasleentzat. Nolanahi ere, horretarako, CETICen adierazi behar dute Gasteizko fakultate horretako ikasleak direla izena ematen duten unean.\n3.- UPV/EHUko ikasle izatearen justifikazioa. Ikastaroren batean matrikulatu nahi duen ikasleak indarrean dagoen matrikularen frogagiria aurkeztu beharko du CETICean (Gaur erakundetik lor dezake). matrikularen zenbatekoaren % 100eko hobaria aplikatzeko.\nNahi beste ikastarori aplikatuko zaio hobaria, betiere ikastarook Ekonomia eta Enpresa Fakultateak onartutako prestakuntza zerrendan badaude eta ikasleok matrikulatuta badaude izena emateko unean.\n4.- Matrikula ordaintzea eta ikastaroa hastea. Onartutako ikasleek, ikastaroa hasteko, matrikularen % 50 ordaindu beharko dute.\n5.- Ikastaroa egitea eta azken ebaluazioa. Ikasleek, ikastaroa egiteko, hilabete izango dute 20 ordu bakoitzeko. Kausa justifikatuak tarteko, denbora gehiago har dezakete.\nIkastaroa gainditu eta dagokion gaitasun diploma lortu ondoren, ikasleek ordaindutako % 50 hori berreskuratzea eskatu ahalko dute, bai zuzenean CETICen, bai Gasteizko Udalaren webguneko “Matrikula itzultzea” dokumentuaren bitartez; horrela, ikastaroa doakoa izango da.\n6.- Gaitasun diploma lortuta –prestakuntza orduak agertuko dira–, ikasleek dokumentazio hori aurkeztu ahal izango dute hautazko kredituak aitortzea eskatzeko froga gisa (25 ordu ECTS kreditu bakoitzeko).\nOhar gehigarria: Ikasle batek aurrez aurreko prestakuntza bat egin nahi badu, horren berri eman beharko dio CETICi (eta, horrez gain, UPV/EHUko ikaslea dela adierazi beharko du), eta CETICek, Ekonomia eta Enpresa Fakultatearekin koordinatuta, banan-banan baloratuko du prestakuntza hori egin daitekeen eta zein baldintzatan egin daitekeen.\nlortiz@vitoria-gasteiz.org Prestakuntzaren Burutza\njrfuertes@vitoria-gasteiz.org CETICen eta UPV/EHUren arteko akordioa kudeatzeko teknikaria\npramirez@vitoria-gasteiz.org Onlineko plataformaren kudeaketa teknikariak.\narantza.beitia@ehu.eus Arabako Campuseko Garapen eta Kanpo Harremanen zuzendaria\nEKONOMIA ETA ENPRESA FAKULTATEA:\nmiguelangel.pena@ehu.eus Kalitate eta praktiken Dekanordea\nGasteizko Ekonomia eta Enpresa Fakultatetatik prestakuntza aukera hau ahalik eta gehien aprobetxatzera animatzen zaituztegu.


Lokomotorak lurruna askatu du, makinari indarra kentzearren, eta geltokia trenaren hots-adarrek eragindako dardakadaren pean geratu da. Txinpartak sortarariz labandu dira gurpilak errailetan. Onofrek, aurrean duen bagoiko plataforma-atea behetik zabaldurik, eskua luzatu dio Anitari, errezago igon dadin ezeze berriro ere beronen larruazala erpuruetan izatearren. Goitik behera emakumeak gizonari, honek behetik gora eta aldi berean, elkarri begiratu diote senar-emazteek. Anitaren begietan ilentiak, sua dariela, Onofreren ninietan pantera gosetiak, begiradak iraun duen liparraz lurralde ezezagunen bateko amilburuan ikusi du bere burua gizonak, durduzurrez.\nCiclon! aldarri egin du bapatean ahotsen batek geltokian eta Onofreren aditasuna oihartzunaren aurkako bidean joan da, hitz egin duenaren bila. Txapelokerrak han ere.\nBeti hor egon diren goardizibilak tupustean agertu balira legez izan da Onofrerentzat John Ingelesaren gorabehera guztia. Hain zuzen ere, txapeloker hori berori, «Ciclon» haserre aldarri egin duena ezaguna du. Ez ordea Ciclon deritzan presoa. Geltokiko etxe amaitu berriaren alboan gordetegia eraikitzen diharduten presoak jagoten dagoz txapelokerrak. Haietariko bat geldi dago trenari begira, gerritik gora biluzirik, bularralde indartsua zeruari erakusten. Agindua eman dion txapelokerra ikatza baino beltzagoa da larruz eta besteek egiten duten lanaren izerdiak bera nekarazten duela begitandu zaio Onofreri. Trikornioaren pisuari eutsi ezinik makurtuta burua, zigarroa eskegita ezpainetan, umore zantarrez dagoela eta Ciclon deritzanaren aldera kendu ditu begiak. Presoarenak aurkitu ditu, barre egiten diotelako edo, dirdirean. Bagoi barruan sartu da Onofre Anitaren atzetik.\nAurrez aurre jesarri dira, leihatilaren aldean. Trenaren ke eta hots-adarrek gurpilen higikera nagia iragarri dute eta Anitak leiharraz bestealdean atzerantz joaten hasi den paisaiari begira dagoelako itxurak egiten ditu. Onofrek ezin izan du eragotzi. Trenean edo beste edozein ibilgailutan igotzen deneko erregurak odola mintzen dio. Berak ere leihoaz kanpora begiratu du, ezer ez delakoan chester paketea atera artean. Ciclon hark harri-zati itzela du zilborraren parera altxaturik eta trenari begira geldi dago, lehenago nabaritu ez dion lausodura igarri diolarik Onofrek begietan. Artega erretzen hasi da. Begiak kiskaltzen dizkion gizon hura eta bere buruaren artean lainoa ipini guraz ahokada luzea jo dio zigarroari. Artega erre du.\nBigarren tunelean John Huxleyren akordua etorri zaio. Benetako John Huxleyrena, nor izan zen ez dakien pasaporte haren jabearen aurpegia, irudikatu nahi du. Hirugarren tunelean lipar batez argizuloaren azpian igaro da trena. Anitaren begiak ikusi ditu, berari begira, Onofrek. Bart gauekoaren gomutak birrindu egin du John Huxleygaz izan duen akordua. Anitaren larruazala bart gauean, aspaldiko partez, pentsatu du Onofrek. «Billetes por favor» esan dute eta Anitak erakutsi ditu bienak.\n«Denok diaukagu pizti bana gure barruan» otu zaio gizonari, han aurrean leihatilaz kanpokoak ardura diola nekez isladatzen duen emea zein modutan esnatu eta bizkortu zen, horren gogoratze hutsak, kalanbrazoak eragiten dizkiolarik. Gerrialdean esku bat automatismoz ezarri eta ohekidearen eme-mamiak ipurdian puzten nabaritzeak laztan herabeak entsaiatzera eroan zizkion atzamarrak. Tigremea izan zuen Anita, sabanaren erdian. Sudurtzuloak arnasketa gero eta bortitzagoaz zabalagotzen aditu zituen eta eskua ausardia handiagoz menturatu zen aurrera. Muino perfektu bi aurkitu zuten, biribil eta elkarren ispilu. Ohe-erropa eranzten hasi zitzaion, astiro, ikaraz. Emakumearen garondoan musua ezartzera ausartu zenean laster aurkitu zituen ezpainak ere. Anitak berak erantzi zuen arropa luzea azkenean. Onofreren begiek emea ikusi zuten haren begietan. Senak aginduta ihardun zuen.\n«Sena» irten dio gurabakoan, ozen. Anitak begiak leiharretik kendu eta begira geratu zaio. «Ezebez, neure gauzak» erantzun dio emaztearen begirada mutuan eskegita geratu den itaunari. Berriro ere hoztearen helera igarri du instant horretako atezuan. Kanpoan erreka mehe eta padurak zabal, haizeak mizkeriaz laztantzen duen adats senglea dira ihien gandorrak. Anitaren adats luzea, lepo gainerantz jausten, ditiburuetara etorten, Onofreren hankek arkulua eratzen duten gunean hankazabalik, bateginda, eta Anitaren keinua adatsa garondora biltzeko, eta ditiak orduan ageriago, Onofreren ahoa gosetiago, zorrotzago haginak biek. Oraindio ere Anitaren haginkadatxoen min gozoa bizirik du bularraldean. Sabana erdian tigremea zuzperturik, eskuak biktimaren saman eta hortzaginak harat-honat min ematen, plazerezko oturantza luzean.\nChester lar errea kanpora jaurtitzeko leihatila beherantz egin duenean goizeko haize kresaltsua birikietako sotoetaraino sartu zaio Onofreri. Ekainak bere erdia jan duela nabaritu du. Kontrapikatuan harrapatu du Anitaren begirada. Zer diotso? Ezin ulertu du euren artean behin eta berriro hedatzen den izotz-mortua, non eta lehenago sabana kiskalgarria izandako alde berberean, hots, begiradetan, larruazalaren arteko magnetismo-eremuetan, grinaren gudalekuan.\nBerak gogoan duelarik, Anitarekin izandako plazereganarik ederrena, bakarra beharbada. Zalantzan egon da, harik eta beste emakume batekin akordatu beharra izan duen arte. Beharra, zeren burua berez hasi bait zaio bere bizialdiko porroten kontuak eskatzen eta ezinbestez ipini behar izan du beste bat ere zerrendan. Hiru urte joan dira Buenos Airesen egin zuen egonaldian Marina, Malintxe esaten zioten hura, ezagutu zuenetik hona. Zertan ez zen orduan hemengoaz ahaztu eta harexekin geratu Argentinan, beharbada inertzia hutsagatik izan zen. Barkuan zuen matxurak behartu zuen han egotera eta matxura konpontzeak berez ekarri zuen alde egitea, bitartekoak bitarteko.\nEz du akordu mingarririk gura Onofrek. Anitak, leihatilaz beste aldeko paisaiaz aspertuta, Siete Fechas hori atera du. Berak ere goizeon liburua gorde duela haren zorroan eta eskatu egin dio. 'Point counter point', Jonen azken txantxa. Irakurtzeari ekin dio, han barruan lotan duen ingeles-hiztunaren nagikeriak lerroarteko zuriduretan galarazten diolarik adimendua. «Hemen be dana dok kakanahastea andra-gizonen artean», berau da liburuko lehen orrialdeetakoek gogora ekarri dioten bakarra. Akordura etorri zaio goizeko berbaldia.\n«Tiaren bisitan joan beharko geunke» esan dio Anitak goizeon, itzartu berri biak, armozua hartzen egon diren bitartean. «Tira, atso hori» erantzun Onofrek eta behingoan konturatu da hankasartzeaz. Sabanan bart iratzartu zen tigremearen atzaparrak samara zetozkion. «Noiz joateko asmoa dozu ba?». «Goizeon». «Goazen ba biok». Kafesneak beroturiko katilutik Anitaren eskura eroan gura izan du eskua Onofrek, emandako hitzaren zinaren bila. Atzez egin dio emazteak, «Berandu gabiltz» esan duen era berean. Hala eta guztiz ere gauerako berriro itzartuko dela tigremea, itxaropenak ez diola huts egingo eta dena geratzen dela gero Tiaren etxean bera zelan portatzen den, horrexen menpean. «Trenean leiduteko zeozer hartuko dot». «Eta ez erre, mesedez». Hor ere okerretara jokatu du. Zelan ez ote da konturatu ez erretzeko erreguaz. «Kakazaharra, sena eta ostiya, hara zergatik izoztu jakozan begiak horreri!». Inpertsonalizatu egin du oharbakoan emaztea. Konturatzeak ikaratu egin du, bere baitan ere suren bat, haserrezkoa berau, iziotzen dela igarri bait du. «Ez naiz konturatu zigarroaren asuntoagaz baina badakizu trenek artegatu egiten nabena». «Ez dau ardura». «Ardura deutsu, bai!». «Ezetz ba!».\nBasartean gora erreka estutu egiten da, sugetu, eta trenbidea bera ere herensuge ketsua da gorago igarten den argiaroaren bila legez. Trenbide alboko elektrikarietan harro pausaturik ikusi du mirotza Onofrek. «Heu» otu zaio.\nHurrengoa gurea esan du Anitaren ahotsak umetzaroko zorion-oihartzunetatik itzuliaz, zeren ubidertzeko altz-ilarei begira aspaldiko udaldi bat eguzkitu bait zaio berriro oroimenean.\nMirotza han urrunean geratu da mokoz behera, autista bailitzan. «Eta berak diakik edertoen kazan egiten», Onofrek aldi bereko buru bi ditu; bata Anitaren ahotsa aditzen duena, itzartua, eta bestea emaztearen ahotsaz haruntzago doakiona, belarri eta begietan zehar datozkion sentsazioen bidez pilotu automatikoa martxan sartzen diona berau. Itsasaldietan zenbatetan ez ote den geratu zubian itzarturik eta automatikoa han, bere zereginaren ordeko egiten duela. Herriminez erraiak, itsasoko brisarak malkoak betertzetara ekarrita, ezagunen soslaiak edozein akatsetik garbi gogoratzen zitzaizkion halakoetan. «Ilusiño hutsak». Anita bera ere, goitik behera biluzik bere aurrean, pilotu automatikoa sartzearen erruduna, ilusio hutsa, Tropiko aldeetako gaubeiletan ageri izaten diren mamuetariko beste bat baino ez. «Berton da».\nBagoitik kanpora urten eta nasan hantxe geratu dira biak, herensugearen higikeran soraio begiak. Azken bihurduran ezkutatzekotan izan delarik askatu duen lurrun-deiadarrak kendu ditu euren egonarritik biak. «Goazen», hitzokin batera gerrialdera luzatu dio besoa Onofrek. Hartu duten bidea, aldatzatxoa, bigun egin zaio. Mirotza gertu zaie han goian, hegal bat gorantz eta bestea alborantz, airezko malda ikustezinen batean behera eztitasunez labantzen moduan.\nAnita, Onofreren besoa gerrialdetik kendurik, arrapaladan joan da maldan gora aldarrika, zoro aldarrietan. Beste chester bat piztu du gizonak eta sua ematean gorantz begiratu duelarik ez du mirotza ikusi.\nTira gizona, erdu hona, hara zer dagoan hemen.\n«Umetuta diagok», behe-ezpaineko kanpoaldean geratu zaion tabako apurra ttu eginaz esan du bere artean.\nHan haritz-kimu eta otabar artean hasten den gurpidean geldi dago Anita. «Eta?», galdera modua egin dio, bekaina gora eta kea begietara datorkiolarik.\nHara!, bandiduaren zaldiaren apatxak dira horreek.\nFerra-atzen taiukerako guneak dagoz, hirurlau, karearriaren gainazalean. Eskuaz eginak barik zaldiren batek benetan zapalduz eginak direla zin egiteko modukoak dira. «Apatxetan sua eroan bandidoaren zaldiak ala?».\nNire biziko egunik zerenak amaitu barik utzi du esatekoa Anitak, bere biziko egunik zoriontsuena alboan duen gizona senartzat hartu zuenekoa izan behar duela eta, hanka sartzekotan izan denaren gorridura sutu zaio aurpegian.\nOnofrek ez daki bandidoen istoriorik. «Tiak esango deutsu». Anitaren ume-zorionetik urrun, geldi geratu da, han behean utzi duten trenbidera begira. «Bakarrik hago betirako», buru batek besteari esan dio. «Bandidoak!». Ingalaterrako basoak, Bristol, itsasaldera arin doazen bideak, denborak bere pikatxoi itzelaz landu dituen lakarrak eta ura gero, ore artegatsua, luzea, haraindirainokoa.\nBertorainokoa esan du ozen.\nAnita begira geratu zaio:\nEz dio zuzen erantzun, zeharkako beste galdera batez baino.\nNor da edo nor izan zen bandidu hori ba? galderak esan gura duena besterik da. «Ez pentsa nire barruan galtzen banaiz be zuri jaramonik ez egitearren denik, ez». Pilotu automatikoa da.\nTiak argituko deutsu laster; haxe da etxea.\nMendiganan baserrietxe itzela dago, aspaldi dorretxea izandakoa.


Txori behaketa: Ikastaro bat Nafarroan, eta tresnak Sustatu.eus - Teknologia albisteak\nTxori behaketa: Ikastaro bat Nafarroan, eta tresnak\n2019-07-18 : 12:05\nHegazti behaketa afizio interesgarria da, baina trebakuntza ere behar dezakeen jarduera da. Horretarako aukera bat, datorren uztailaren 27an (goizez), Errezun (Nafarroa), Aranzadi Elkartearen eskutik. Adi, 30 lagunentzako tokia dago, eta bete egin daiteke. Nagusiak 5 euro, eta haurrak doan, hemendik eros daitezke plazak.\nHastapeneko tailerra da, Euskal Herriko mendi eta parkeetan dauden hegazti ohikoenak behatzen eta bereizten ikasteko oinarrizko teknikak ematekoa. Jakinmina duten pertsonak daude gonbidatuta, aurretiaz inolako ezaguerarik eduki gabe.\nLizarrerriko Errezu herrian izanfo da. Uztailaren 29an, larunbatarekin, 10:00etatik 13:00etara luzatuko da jardunaldia, eta osagarri hauek izango ditu.\n1. Hegaztien ezaugarri orokorren eta identifikazioaren azalpen laburra.\n2. Gure inguruko hegaztiak behatzeko irteera.\nAntolatzaileak, Aranzadi Elkarteak, ornitologia sail propioa dauka. Besteak beste, Euskal Herrian txori behaketara dedikatutako Ornitho.eus webgunea mantentzen du. Boluntarioen behaketak erregistratzen dira Ornithin, eta urtean 100.000 inguru erregistro biltzen dituzte. Ornithin jasotzen den informazioa, espezie eta leku desberdinetako biologia, ekologia eta kontserbazio ikerketak egiteko, sentsibilizazio eta ingurune-heziketarako, eta natur-ondarearen zaintzarako erabiltzen da; besteak beste, EAEko Euskadiko Naturari buruzko Informazio Sistemari lotuta baitago.\nTxori behaketetan erabil daitekeen beste tresna bat eBird aplikazioa da (Android, iOS). Estatu Batuetako unibertsitate batek sortua, txango batean zabiltzala aktibatzen baduzu, mapa bidez adierazten dizu inguruan zein txori ikusi diren, zein kantitatetan, ze tokitan... Pista horrekin espezie batzuk identifikatzera anima zaitezke eta, noski, txori bat behatu eta identifikatzen duzunean, hura markatzeko ere bai. eBird gaztelaniaz eta frantsesez badago, ez euskaraz. Hemen pantaila irudi batzuk:


A.Berri nekazaletxea –(e)k ekainak 11ko Gizartearen Informazioa eta Merkataritza Elektronikoaren 34/2002 Legeak ezartzen duena betetzen du, baita Europako Parlamentuko (UE) 2016/679 Arautegiak eta 2016ko apirilaren 27ko Kontseiluak ezarritakoa ere, datu pertsonalen tratamenduaren inguruan pertsona fisikoen babesari dagokionez eta datu hauen zirkulazio libreari dagokionez. Eta helburu honekin sortu da ondoko lege oharra.\nA.Berri nekazaletxea –(e)k aberricasarural.com web orrian beharrezko irizten dituen aldaketak ,aldez aurretik jakinarazi gabe, egiteko eskubidea gordetzen du, edukiak eta ematen dituen zerbitzuak aldatu, kendu edo gehitu ditzakeelarik, baita hauek agertzen diren edo kokatzen diren modua aldatu ere.\nErabiltzaileak, emandako datuak egiazkoak direla bermatzen du eta horitan edozein aldaketa jakinaraztearen arduradun egiten da. Erabiltzaile aberricasarural.com web orriko inprimaki ezberdinetan hirugarren pertsonei buruzko izaera pertsonaleko datuak eman dituen kasuan, erabiltzaileak datuak sartuak izan aurretik jakinarazi beharko die haiei lege ohar honetan azaltzen diren gaiei buruz.\nErabiltzaile izango da A.Berri nekazaletxea –(r)i, edo hirugarren bati, eragindako edozein kalteren, zuzena edo ez zeharkakoa, erantzule bakarra, inprimakia betetzean emandako datu faltsuen, zehaztugabeen edo eguneratu gabeen ondorioz.\nArduraduna: Mª Jesús Aranguren Albisu, Abeta Berri baserria, 20808 Getaria (Signatura) XSS00046\nHelburua: Bere erreserba eskaerak/kontsultak bideratzea. Zerbitzuen, eskaintzen eta beste intereseko informazioen bidalketa. Bere datu pertsonalak atariaren bidez eskainitako zerbitzua emateko, erabiltzaileak eskatu izan dezakeen informazioa bidaltzeko eta etorkizunean bere interesekoak irizten diren enpresaren jarduerei buruzko komunikazioentzako soilik erabiliko dira. Emandako datu pertsonalak, interesatuak euren ezabapena eskatzen ez duen bitartean gordeko dira.\nLegitimazioa: Interesdunaren baimena Dagokion laukia markatu badu, gure produktu eta zerbitzuei buruzko informazioa bidaltzeko oinarri legala bere baimena da, edozein momentutan kendu dezakeena, helburu honetarako baimenaren kentzeak ez duelarik zuk egindako beste eskaeren tramitazioa/kudeaketa baldintzatuko. Hartzaileak Datuak ez zaizkio hirugarren bati emango, legezko betebeharra izan ezik Datuak ez zaizkio hirugarren bati emango, legezko betebeharra ematen den kasuetan izan ezik.\nEskubideak: Datuak atzitu, zuzendu edo ezabatzea, beste eskubide batzuez gain, informazio gehigarrian azaltzen den moduan. Nombre del alojamiento-(e)n bere datu pertsonalak tratatzen ari garen baieztatzeko eskubidea du, beraz, datu pertsonalak atzitu, datu zehaztugabeak zuzendu edo bere ezabatzea eskatu dezake datuak gehiago behar ez direnean.\nJabetza Intelektuala eta Industriala: Webgune honetako edukiak, testuak, irudiak, hotsak, animazioak, etab., baita bere diseinu grafikoa eta iturburu-kodea jabetza intelektual eta industrialeko Espainiako legediak babesten ditu A.Berri nekazaletxea –(r)en alde. Beraz, guztiz debekatuta geratzen da bere erreprodukzioa, banaketa edo komunikazio publikoa, osoa edo partziala, A.Berri nekazaletxea –(e)k espres emandako baimenik gabe.\nLoturak:A.Berri nekazaletxea –(e)k ez du web orrian izan litezkeen kanpo loturei dagokionez inongo erantzukizunik onartzen, beraz, erabiltzaileak bere erantzukizunpean bakarrik ona sartuko\nturismo lizentzia Nº XSS00046


Emakumeen kontrako indarkeria kalean salatzeko eguna da gaur — Gaztezulo\nEmakumeen kontrako indarkeria kalean salatzeko eguna da gaur\nEmakumeen kontrako indarkeria kalean salatzeko eguna da gaur https://www.gaztezulo.eus/albisteak/emakumeen-kontrako-indarkeria-kalean-salatzeko-eguna-da-gaur https://www.gaztezulo.eus/albisteak/emakumeen-kontrako-indarkeria-kalean-salatzeko-eguna-da-gaur/@@download/image/201011259478Tratutxarrak6.jpg\nEuskal Herrian hainbat mobilizazio egingo dituzte. Hona hemen horietako batzuk:\nHego Euskal Herriko lau hiriburuetan manifestazioak abiatuko dira arratsaldean. Bilbon, Arriaga plazatik; Gasteizen, Andre Mari zuriaren plazatik; Donostian, Bulebarretik (19:30ean hirurak) eta Iruñean Gaztelu plazatik (20: 00etan).\nBeste hainbat udalerritan ere gaitzetsiko dituzte emakumeen kontrako tratu txarrak: Errenteria-Oreretan, Irunen, Zarautzen, Azpeitian, Azkoitian, Zumaian, Gernikan, Zornotzan, Algortan, Durangon, Leioan, Lizarran, Altsasun\nBilgune Feministak erakundeen "itxurakeria" eta "neurri eskasak" salatu eta autodefentsa feminista aldarrikatu du.\n1999ko abenduan erabaki zuen NATO Nazio Batuen Erakundeak azaroaren 25a Emakumeen Aurkako Tratu Txarren Aurkako eguna izendatzea, baina emakume elkarteek bihurtua zuten ordurako egun hori aldarrikapen egun. 1960ko azaroaren 25ean Mirabal ahizpak ekintzaile politikoak hil zituzten Dominikar Errepublikan Rafael Trujillo herrialdeko buruak hala aginduta, eta horregatik hasi ziren egun horretan gaitzesten emakumeenganako bortizkeria.


Alex Txikon: «Helburua laugarren kanpalekura iristea da, inor ez da igo gorago» | Kirola | Berria\nAlex Txikon. Alpinista\n«Helburua laugarren kanpalekura iristea da, inor ez da igo gorago»\nK2 neguan lehen aldiz igotzen saiatzeko espedizioa aurkeztu du, materiala bidali du, eta hegaldiak ere lotuak ditu, baina, Everest Txinatik igotzeko baimena jasoz gero, ez du zalantzarik, planak aldatuko ditu.\nARITZ LOIOLA / ARGAZKI PRESS\nAlex Txikon (Lemoa, Bizkaia, 1981) Everestekin borrokan aritu da azkeneko bi urteetan, baina, oraingoz, K2 (Karakorum, Himalaia, 8.611 metro) izango du helburu 2019an. Oraingoz, ez baitu baztertzen azken unean baimena lortzea eta Everest Txinatik igotzen saiatzea.\nZortzigarren urtez jarraian, neguko espedizio bat egingo duzu; neguan igotzeko falta den zortzimilako bakarrera, K2ra. Nolatan?\nAzken bi urteetan Everesten egon gara. Izugarrizko lana egin dugu bi espedizioetan. Helburuak bete gabe itzultzea tokatu zitzaigun, eta zerbaitetan huts egiten ari ginela sentitzen nuen itzultzean. Denborarekin, bakeak egin nituen Everestekin, baina argi daukat, berriro ere igotzekotan, Txinatik saiatu behar dugula. Ahalegindu gara aurten ere joaten, baina denbora aurrera doa, eta azkenean K2ra joan beharrean izango gara.\nNoiz hasi zinen hara joateko asmoarekin?\nEkainean, Txinako enbaxadorearekin bildu ginen Madrilen. Gure asmoa aurkeztu genion, Everestera Txinatik igotzea. Oraindik ere erantzunaren zain gaude. Beste alternatiba batzuk pentsatzen hasi ginen badaezpada, eta orduan sortu zen K2ren ideia.\nEverest baztertu duzue?\nOraindik hor dago aukera. Enbaxadoreak ez digu ezer zehaztu, baina hilabete hau dugu aurretik. Azken orduan aukera badugu, asmo guztiak aldatuko ditugu, eta hara joango gara. Oso zaila da, baina, aukeraren bat baldin badut, Everest izango da helburua.\nK2rako gauza guztiak duela hiru aste bidali genituen, eta ziurrenik hara joango gara, baina oraindik ez dut ezer baztertu. Urtarrilaren 2an hartuko dugu Pakistanera joateko hegazkina. Aldaketak egin beharko genituzke hegaldiekin, materialarekin... Baina gauza zailagoak egin izan ditugu.\nIazkoa ikusita, Everestera ez zinela itzuliko esan zenuen iaz.\nBai, hala da. Ez da ezinezkoa neguan Everest igotzea, baina zorte handia behar da. Alpinismoan ez da batere gomendagarria zortearekin portzentaje handian jolastea. Iparraldetik aukera gehiago daude iristeko. Kontuan hartu behar da historian inor ez dela saiatu neguan oxigenorik gabe igotzen; zerbaitegatik izango da. Ez dago aurrekaririk, eta horrek ere gauzak asko zailtzen ditu.\nOrain hiru urte, Nanga Parbaten, Ali Sadpara pakistandarra izan zenuen soka lagun. Geroztik ez da zure espedizioetan ageri. Batzuek ezbaian jarri dute espedizio honetan izango dituzun soka lagunen gaitasuna.\nBai, baina ez dakit zergatik. Argi esan beharra daukat nirekin doazenak ez direla zamaketariak, ezta gutxiago ere. Goi mailako alpinistak dira, ez dut zalantzarik. Ez dakit zer interes duten batzuek haiei maila kentzeko. Zer ezberdintasun dago Cheppal, Nuri, Pasang, Nerbu edo Wallunen eta Simone Mororen edo Tamara Lungerren artean? Nepalen edo Pakistanen jaioak direlako soilik jartzen dituzte ezbaian? Espedizio hobea al da Mororekin edo Lungerrekin joanda? Niretzat, beste edonor bezalakoak dira. Badirudi xerpak direlako maila txikiagoa dutela, eta ez da horrela. Esango nuke hedabide espezializatuek gutxietsi egin nahi dituztela; ez dut ulertzen. Ikusi besterik ez dago hedabide baten titulua: «Txikon eta Criado K2ra joango dira zortzi xerparen laguntzarekin». Zer dira, hutsaren hurrengoa?\nGutxik bezala ezagutzen dituzu.\nBai, horregatik esaten dut hori. Nirekin lanean ibilitakoak dira, eta esan dezaket izaugarrizko alpinistak direla, makina hutsak! Everesten egin zuten lana txapela kentzeko modukoa da. Ez nuke inor aldatuko beste norbaitekin. Niretzat errazagoa litzateke berriro ere Mororekin eta Lungerrekin joatea, bakoitzak bere zatia ordaindu eta kito! Orain, berriz, gure esku dago ardura guztia.\nEz al da arraroa, hala ere, Nepalgo xerpak Pakistanera joatea?\nEz, niretzat beste alpinista batzuekin joatearen parekoa baita. Oso konpromiso handia dute espedizio honekin, izugarrizko gogoa dute.\nZuekin izango da aspaldiko lagun bat ere, Felix Criado.\n2005etik ezagutzen dugu elkar, Makalun egon ginenetik. Gerora, K2n eta Thalay Sagarren ere egon gara elkarrekin.Uste dut hirugarren edo laugarren kanpalekuraino iristeko moduan izango dela. Altueran esperientzia faltak oker handiak eragin ditzake, eta, alde horretatik, Felixek asko lagunduko digu. Poloniako beste lagun bat ere etorriko da. Talde polita osatu dugu. Jorge Palacio madrildarra etortzekoa zen, baina abenduan ebakuntza bat egin behar diote, eta ez da gurekin izango.\nZein da helburu nagusia?\nLaugarren kanpalekura iristea da helburua. Orain arte, inor ez da gorago igo, eta ez dakigu han zer aurkituko dugun. Ez dugu inolako erreferentziarik, ez dakigu haizeak nondik joko duen, zein egoeratan izango garen...\nAzkenean, badirudi Abruzzoen hesitik joango zaretela, ez?\nBai, nahiko argi dugu hori. Cessen bidea baztertu dugu, errusiarren iazko esperientzia ikusita. Espedizio guztian ia mugitu gabe egon behar izan zuten.\nK2n errusiarren espedizio bat izango duzue. Orain hilabete, Arten Braum espedizio buruak ez zuen baztertu zuekin elkarlanean aritzea. Gauza bera pentsatzen al duzu?\nLaguna dut Arten, eta hitz egin dugu. Hasieran, sukaldea bakarrik partekatuko dugu. Batzuk sukaldearen alde batean izango gara, eta besteak, beste aldean. Bakoitzak bere komuna, zaborra eta beste izango ditu. Haiek hamabi izango dira, eta, lanak banatzen hasi ginenean, hitzartu genuen haiek 3.000 metro soka emango zituztela, eta guk, 1.000 metro; orain, ordea, Arten trabak jartzen hasi da. Martxan jarri arte ez dugu jakingo lanak nola banatu.\nBerrikuntzetako bat izango da igluak erabiliko dituzuela.\nElurraren arabera muntatuko ditugu. Ahal bada, beheko eta lehen kanpalekuetan jarri nahi ditugu. Elurrik ezean, kanpadendekin konformatu beharko dugu. Iglu ertain bat muntatzeko bi ordu eta erdi behar ditugu lau lagunek. Beheko kanpalekuan jende asko egongo da, eta denen artean lan egin beharko dugu. Alde handia dago zero azpitik 30 gradura egotearen edo 0 gradura egotearen artean. Igluaren hormak hormigoizkoen antzekoak dira.\nHiru hilabeteko espedizio luzea izango da zuena. Noizko pentsatu duzue gailurrerako saiakera?\nOrain arte igotako zortzimilakoei begiratzen badiegu, Gasherbrumi edo Broad Peaki esaterako, martxoan izan dira igoerak. Hor egon beharko dugu prest. Egia da Pakistango eta Nepalgo gobernuentzat baimenak abenduaren 1etik otsailaren 28ra arte direla.\nZenbateko kostua izango du espedizioak?\n200.000 euro, gutxi gorabehera. Udakoak baino askoz ere garestiagoak dira.


Askotariko hitzorduak, Azaroaren 25aren harira - Lea-Artibai eta Mutrikuko Hitza : Lea-Artibai eta Mutrikuko Hitza\nZiortza-bolibartarrak, azaroaren 25ean herrian egongo den ekintza aurkezteko agerraldian.\nIndarkeria matxista errotik desagertzea da gizartearen erronka handienetako bat. Indarkeria matxistak ez du adinik ezagutzen. Emakumeek gaztaroan, nerabezaroan eta adinekoak direnean jasaten dituzte biolentzia mota ezberdinak. Proiektu desberdinak gauzatu dira emakumeen aurkako indarkeria desagertarazteko, baina indarkeria sexista presente dago oraindik.\nIzaskun Landaida Emakundeko zuzendariak dio adineko emakumeen aurkako indarkeriak honako berezitasunak dituela: Ikusezintasuna, autonomia ekonomikorik eza, euren garaiko gizarteak genero indarkeria ez onartzea eta gainerako pertsonak zaintzen emandako bizitza bat. Adierazi du, nahiz eta emakume adinduak askotarikoak izan, «haien zaurgarritasuna handiagoa izan daitekeela adinaren arabera». Uste du kanpainak batzen dituen testigantzekin herritarrek «errazago» onartu eta antzeman dezaketela euren inguruan dagoen indarkeria sexista.


Baztertzen al dituzte Jehobaren lekukoek beraien erlijio-kide ohiak? | Ohizko galderak\nARGITALPENAREN HIZKUNTZA Afrikaans Albaniera Aleman Amharera Arabiera Armeniera Armeniera (mendebaldea) Assamera Azerbaijanera Azerbaijanera (Zirilikoa) Bashkirera Bassa (Kamerun) Batakera (Toba) Behe alemana Bembera Bengalera Bikolera Birmaniera Bislama Bosniera Boulou Bulgariar Cebuera Chin (Hakha) Chitonga (Malawi) Cholera Chuvashera Cinyanja Dangmeera Daniera Digoera Drehu Edoera Efikera Errumaniera Errusiera Esan Eslovakiera Esloveniera Estoniera Euskara Eweera Fanteera Faroeera Fijiera Finlandiera Frantsesa Gaera Galesa Galiziera Garifunera Gaztelania Georgiera Greziera Groenlandiera Guaraniera Gun Hausa Hebreera Hiligaynon Hindi Hungariera Iban Igboera Iloko Indonesiera Ingelesa Islandiera Isoko Italiera Itsekiri Japoniera Javera Kabiyeera Kabylera Kannadera Karenera (S'gaw) Katalan Kazakhera Khmerera Kikamba Kikaonde Kikongo Kikuyuera Kiluba Kimbundu Kinyaruanda Kirgizera Kirundi Kisiera Kisonge Kongo Konkaniera (Latindar) Koreera Kreolera, Haitikoa Kreolera, Maurizikoa Krioera Kroaziera Kurmanji kurduera (Zirilikoa) Kwangali Kwanyama Lambera Lambyera Letoniera Lingalera Lituaniera Loziera Luoera Luvaleera Malayalamera Malaysiera Malgaxe Maltera Mambwe-Lungu Mamera Mapudungun Marathera Maya Mazatec (Huautla) Mazedoniera Mendeera Mixeera Mongoliera Moore Nahuatlera (Erdialdekoa) Nahuatlera (Guerrero) Nahuatlera (Huasteca) Nahuatlera (Puebla iparraldekoa) Ndebeleera Ndebeleera (Zimbabwe) Ndonga Nederlandera Nepalera Ngabere Ngangela Nias Norvegiera Nzema Oromoera Ossetiera Otetela Pangasinanera Papiamento (Aruba) Papiamento (Curaçao) Pediera Persiera Pidgina, Solomonekoa Poloniera Portugesa Punjabera Quechuera (Ayacucho) Quechuera (Bolivia) Quechuera (Cuzco) Rarotongan Samoera Serbiera Serbiera (Latindar) Shonera Sinhala Sothoera (Lesotho) Suediera Swahili Swahili (Kongo) Swatiera Tagalo Tahitiera Tajikera Tamilera Tankarana Tarascan Tatarera Teluguera Tetum Dili Thailandiera Tigrinyera Tivera Tlapanec Tojolabalera Tok Pisin Tongera Tongera Totonakera Tsongera Tswanera Tumbukera Turkiera Turkmeniera Twi Txekiera Txewera Txinera mandarinera (sinplifikatua) Txinera mandarinera (tradizionala) Tzeltalera Tzotzilera Uighurera (Zirilikoa) Ukrainera Umbundu Urdu Urhoboera Uzbekera Valentziera Vendera Vezo Vietnamera Wallisian Xhosera Yorubera Zapotekera (Isthmus) Zapotekera (Lachiguiri) Zuluera kurmanji Kurduera (Kaukasoa)\nBaztertzen al dituzte beraien erlijio-kide ohiak?\nJehobaren lekuko izateko bataiatu zirenak baina besteei berri onei buruz hitz egiteari eta fedekideekin elkartzeari utzi diotenak, ez dira kongregaziotik kanporatuak. Izan ere, beraiengana hurbiltzen gara, Jainkoarekin zerikusia duten gaiei buruzko interesa berriz ere pizten saiatuz.\nBekatu larriren bat egin duen lekukoa ez dugu berehala kanporatzen. Baina, hala ere, lekuko bataiatu batek Bibliako kode morala hausteko ohitura izan eta damutzen ez bada, kongregaziotik kanporatua da. Bibliak argi eta garbi esaten du: « Bota gaiztoa zeuen artetik » (1 Korintoarrei 5:12-13).\nZer gertatzen da gizon bat kanporatua izaten bada baina bere emaztea eta seme-alabak Jehobaren lekuko izaten jarraitzen badute? Familiarekin dituen erlijio-loturak aldatu egiten dira baina familia-loturak hor daude. Bikotearen arteko harremana eta ohikoa den guraso eta seme-alaben arteko erlazio maitekorra edukitzen jarraitzen dute.\nKanporatuak izan direnak gure bileratara etor daitezke. Gainera, nahi izanez gero, kongregazioko arduradunen biblia-aholkuak jaso ditzakete. Honen helburua, berriz ere Jehobaren lekuko izateko baldintzak bete ditzaten laguntzea da. Kanporatuak izan direnak egokia ez den jokabidea baztertu eta Bibliako arauen arabera bizitzeko benetako nahia azaltzen badute, ongietorriak dira berriz ere kongregazioko kide izatera.\nBaztertzen al dituzte Jehobaren lekukoek beraien erlijio-kide ohiak?


Hizkuntza Politikarako Sailak emandako argudioei erantzuna | Gizartea | Berria\nHizkuntza Politikarako Sailak emandako argudioei erantzuna\n2014ko urriak 23\nEusko Jaurlaritzak hedabideentzat emandako laguntzak justifikatzeko erabili dituen argumentuek sor dezaketen nahasmena argitu nahian, zera esan nahiko genuke:\n1Hauxe dio Hizkuntza Politika Sailburuordetzak: «Diru laguntza hauek ematerakoan irizpide aldaketa bat egon da aurten. Orain arte ez bezala, hedabidearen eraginkortasunari eman zaio garrantzia bereziki, hedabideen kontsumoari». Zehazki, irismenari eman zaio garrantzia nagusiki, eraginkortasuna irismena baino zerbait zabalagoa delako, eta hasieratik bertatik erakutsi izan du BERRIAk kezka, hainbat aldiz aurrez aurre erakutsi ere. Laguntzak ebazteko irizpideak sektorearekin batere landu eta adostu gabe aldatu ditu Jaurlaritzak, eta, harrigarria den arren, tratamendu bera eman die egunkari nazional bati edo herri bateko aldizkari bati, mila aldiz esan izan dugun arren horrek ez duela ez bururik eta ez hankarik. Hilean behin herri euskaldun bateko buzoian doan jasotzen den aldizkari bat askoz ere kontsumitzen errazagoa delako egunean 1,30 euro balio duen egunkari bat baino. Baina galdera da: herri honek behar du egunkari nazionala? Eta erantzuna baiezkoa bada, eta horretan badirudi denok ados gaudela, adostuko dugu egunkari nazionala (eta gainontzeko hedabideak) duintasunez mantentzeko eta garatzeko beharrezkoa den diru laguntza politika? Eta areago joanda: jarriko ditugu desiragarriak ez ezik lorgarriak diren helburuak, merkatu-parametroak eta hedabide bakoitzaren nolakotasunak kontuan hartuta?\n2 Sailburuordetzak esaten du BERRIAren aurrekontua 484.977 euro jaitsi dela aurten, neurri horretan laguntza jaitsiera justifikatuz. Bai, BERRIA ere, zoritxarrez, urtetik urtera aurrekontua jaisten ari da, baina horrek ez du justifikatzen 208.217 euroko laguntza jaitsiera, eta Jaurlaritzak badaki hori. Izan ere, egoerak hala behartuta aurrekontua %7 jaitsi badugu ere (langileen kontura neurri handi batean, baina produktuaren kalitatea mantenduta ez ezik hobetuta eta iaz baino egunkari gehiago salduta), Hedabideen Deialdian ezartzen diren bi baldintzak sobera betetzen dugu oraindik: Jaurlaritzak bakarrik estal dezakeen defizita, batetik (1.616.000 euroko defizita estaltzeko laguntza eskatu zen, aurkeztutako aurrekontuaren %26); eta baldintza gisa ezartzen diren zabalkunde, inpresio eta funtzionamendu kostu estandarretan sartzea, bestetik. Jaitsieraren oinarria ez dago aurrekontuaren jaitsieran, eta hori honako datuak erakusten du: 2013an are gehiago jaitsi zuen aurrekontua BERRIAk, baina laguntza ez zion jaitsi Jaurlaritzak. Irizpideetan dago gakoa.\n3Aurrekoarekin lotuta, esaten da: «Euskal hedabide ezberdinen aurrekontuaren %18,72 diru laguntzen bidez finantzatzen du Eusko Jaurlaritzak. BERRIAren kasuan, ordea, aurrekontu osoaren %21,38 ordaintzen da. Beraz, bistan denez, BERRIAK diskriminazio positiboa jasotzen du». Eusko Jaurlaritzak ez dizkio laguntzak enpresaren jarduerari ematen, produktu jakin baten aurrekontuari baizik; horregatik, BERRIA paperean egiteak duen aurrekontuaren %21 da laguntza, eta BERRIaren aurrekontu osoaren %15 baino ez. Baina gai honetan kontu bat uzten du alde batera Jaurlaritzak: BERRIAk Eusko Jaurlaritzatik bakarrik jasotzen ditu defizita estaltzeko laguntzak, hainbat euskal hedabidek ez bezala, eta hori ez da BERRIAren erabakia izan; zentzuzkoa dena, bestalde, BERRIA egunkari nazionala delako. Horregatik, diskriminazioa ez zaigu hain positiboa iruditzen, BERRIAk beste inork baino finantzaketa publiko txikiagoa duelako proportzioan, alde handiarekin. Eta Eusko Jaurlaritzak ondo baino hobeto daki hau: autofinantzaketa puntuatzean, BERRIAri 20 puntutik 19,12 eman dizkiona bera izan da.\n4 «Diru laguntza hau ematen duen (1.301.963) erakunde bat ez dago inolaz ere BERRIAren kontra», dio Jaurlaritzak. BERRIAk edo BERRIAren ordezkariok ez dugu horrelakorik esan. BERRIAk eta haren ordezkariok, aurrez aurre eta idatziz esan dugu batik bat irismen-irizpide horietan oinarritzen den laguntza politika horrek ez diola babes nahikorik ematen ez BERRIAri eta ez euskal hedabideen sektoreari ere. Behin eta berriro esango dugu: ezinbestekoa iruditzen zaigu irizpideak sektorearekin adostea, sektore guztiaren babesa eta garapena xede moduan jarrita.\nIzotz eta suzko abestia


Euzko Etxeko, UNLP irakurletzako eta Euskaltzaleak-eko euskara ikasleak aisialdian lagun euskal etxe laplatatarrean\nLa Platako Euzko Etxeko euskara irakasleak joan den larunbatean Euskaltzaleak-eko gonbidatuekin\nLa Plata, Argentina. Argentina pandemiako laugarren olatua pairatzen ari den arren, aurreko bizimodura itzultzeko gogoak ez du atzera egin euskal etxeetako bazkideen artean. Horren adierazgarri izan da pasa den larunbatean La Platako Euzko Etxeko euskara irakasleek antolatu zuten bazkari goxo eta arrakastatsua. Izan ere, topaketa antolatu ez ezik, janaria ere gaur egun euskal elkarte laplatatarrean euskara irakasle diren bost gazte argentinarrek eurek prestatu zuten.\nLa Plata hiriak euskara ikasteko eskaintza interesgarria biltzen du. Euskal Etxeko eskolez gain, La Platako Unibertsitate Nazionalean ere euskara eta euskal kultura irakasten da, Etxepare Euskal Institutuak sustatzen duen irakurletzari esker. Bertako ikasleek ere parte hartu zuten topaketan, gonbiteari erantzunez Buenos Airesko Euskaltzaleak-etik etorritakoo ikasle multzo gogotsu batekin batera. Bapo bazkaldu, eta euskal kanta tradizionalak abesteko unea iritsi zenean, Euzko Etxeko abesbatzako zuzendari berriak, Monica Dagorretek, jendea lagundu zuen kantuan teklatuarekin.\nLa Platako Euzko Etxeko eta UNLP Etxepare Euskal Institutuko irakasleak\nIkasle-irakasleak larunbatean La Platan kantari, Monica Dagorret koru zuzendaria animatzaile\nEuskal Herritik hamar mila kilometrora egonik ez da erraza suertatzen euskaraz aurrez aurre mintzatzeko solaskideak topatzea. Hortik honelako ekimenen balio handia. Euzko Etxean irakasle den Juan Manuel Yacominik halaxe azaltzen dio EuskalKultura.eus-i: “Oso garrantzitsua da guretzat taldeen arteko harremana, eta horregatik gustatzen zaigu tarteka bazkari edo afariren bat antolatzea, irakurletzako ikasleekin ere, euskara ikasle guztien, eta irakasleen bilgarri. Hirurogei bat lagun elkartu gara honakoan eta guretzat motibagarria izan da oso, ikasleentzat zein irakasleontzat.” Iritzi berekoa da Sabrina Otegui, La Platako Unibertsitateko euskal irakurlea: “Oso balorazio ona egin dezakegu. Pandemiaren hasi osteko honelako lehen topaketa izan da eta irakurletzako ikasle asko animatu eta disfrutatu zuten”.


Martxan da Herri Unibertsitatea - Leioatik! - Hiruka.eus\nBazkaldu ondoren, arratsaldeko mahai-inguruari ekin zioten: "Emakumea euskal askapen mugimenduan". Ainhoa Etxaide, Arantza Arruti eta Onintza Enbeita izan ziren gonbidatuak. Feminismoaren inguruan izan zen hitzaldia nagusiki eta honek prozesu politikoan eta nazio eraikuntzan hartu behar duen papera. Bakoitzak bere esparrutik eta esperientzietatik kontatu zuen feminismoaren eta emakumearen egitekoa egunerokotasunean eta baita hemendik aurrera ere. Gimnasio txikia goraino bete zen.\nHonen ondoren, tailer desberdinak zein hitzaldiak egon ziren, tartean zirku tailerra egon zen edo soziologiako ikasleek eman zuten herri boterea hitzaldia. Hauetan ere jendea batu xzen eta parte hartzea handia izan zen. Hitzaldiak eta gero jakintzaren kolektibizazioa izan zeb bakoitzak dakienetik besteekin partekatzeko eta taldetxoetan gustura hitz egiteko aukera egon zen.\nItxialdiaren aurretik hitzaldi teorikoetatik praktikoagoetara jo zuten; masaje, eskulan, dantza eta autodefentsa tailerrak izan ziren aukeren artean. Porru pataten afaria, kantautoreekin batera eta pelikula emanaldiarekin amaitu zen eguna.


Oiartzungo ondarearen proiektua - Bloga - Oiartzungo ondarea\nZer da Ondare Kulturala?\nZertarako balio du Ondare Kulturalak? Babestea beharrezkoa da? Asko dira kontzeptu honen inguruan sortzen diren galderak, baina ezin dugu ulertu ezagutzen ez dugun hori, beraz lerro hauetan Oiartzungo Ondare bilketa proiektua ezagutu eta galdera ohikoenak erantzungo ditugu.\nEz da izango XX. mende erdialdera arte non, Ondare Kulturalaren kontzeptua gizartean zabalduko den. Ugariak izango dira momentu honetatik aurrera ondarea definitu eta babesteko sortu diren erakunde eta konbentzioak. Bi gerren arteko garaian ondarea eta kulturaren inguruko kezkak gora egin zuen, gerrak suposatzen zuen suntsipen masiboaren aurrean. Momentu horretan sortu zen Hezkuntza, zientzia eta kulturarako Nazio Batuen Erakundea (UNESCO) 1945. urtean. Erakunde honen helburu nagusia munduko kultur zein natur ondarea identifikatu, zaindu eta babestea izan da. 1972an UNESCO-ren biltzar nagusiak, herrialdeen arteko elkarlanaren beharra mahai gainean jarri zuen, arriskuan zegoen kultur eta natur ondarea babesteko pausoak eman eta hurrengo belaunaldiei transmititzeko beharra azalduz. Hiru urte geroago, 38 artikuluz osatutako Munduko Ondarearen Konbentzioa onartu zen. 1975 urtetik aurrera, asko izan dira egin diren hitzarmenak; horren adierazle da Kultur Ondare Immaterialak zilegitasuna lortzea 2003an.\nKultur Ondarea zer den hitz laburretan azaltzea ez da lan erraza, asko baitira kontzeptu honek bere gain hartzen dituenak. Orokortuz esan dezakegu, kontzeptu oso zabala, subjektiboa eta dinamikoa dela eta gizakiak momentu historiko konkretuetan ematen dion balioak baldintzatzen duela eta ez ondasunak berak. Kultur Ondare Material, higigarri (pintura, eskultura…) eta higiezina (eraikinak…), zein Immaterialak (hizkuntza, ohiturak…) herrien nortasunaren adierazle dira; belaunaldiz belaunaldi transmititu diren kultur adierazpen eta ohitura edo tradizioak. Ondare kulturala herrien identitatea izateaz gain, iragana ezagutu eta oraina eraikitzen du, gizarte guztiarena da eta ondorioz denen artean balioan jarri eta babesteko konpromezua hartu behar dugu.\nOiartzungo ondarearen atzetik\nPentsatu momentu batez, zer gertatuko litzatekeen Arditurriko meategiak, Harrespilak edo Kastroko iturria botako bagenitu? Elementu hauek oiartzuar guztiek ezagutzen dituzten ondarea dira, beraz oiartzuarren identitatea eraikitzen duten zati garrantzitsu batekin bukatuko genuke, gure historia eta gure ondarea herritarren bizitzen pilare diren heinean. Beraz, guregana iritsi den ondarea babesten ez badugu eta ondorioz desagertzen bada, gure nortasunaren zati bat berarekin galduko da. Ondare Material zein Immaterialak sortzen du herri baten nortasuna, eta honen adibide argia dugu hizkuntza. Xabier Amurizaren letrak dioen bezala “zer euskal herri litzake bere hizkuntza ere galtzen duena, ez al dakizu euskara dela euskaldun egiten gaituena?” Adibide hau, inguratzen gaituzten gainontzeko elementu, ohitura eta tradizioetara estrapola daiteke.\nOiartzungo Udalak, herriko Kultur Ondarea bildu eta jendearen eskuetan jartzeko apustu handia egin du azkenaldian. Herritarrek urte luzez plazaratu dute herriko ondarea bildu eta ezagutzera emateko nahia eta aurten desio hori egi bihurtzen ari da. XX. mende bukaeran, asko izan ziren herriko kultura berreskuratzearen aldeko ekimenak bultzatu zituzten norbanako zein taldeak. Gogora ekarri behar dugu oiartzuarren kulturaren bultzatzaile izandako Manuel Lekuona, bailararen inguruan ikertu eta idatzi zuena; edo urte batzuk geroago martxan egondako OBIE taldea. Azken honek ikerketa eta artikulu ugari egin zituen, eskolekin ere elkarlanean aritu ziren “Zaharkinak” izeneko proiektuaren baitan. Asko dira Oiartzungo urtekari zaharretan Oiartzungo Museoa sortzeko egindako ahaleginen berriak. Oiartzungo Museoa ez zen errealitate izatera iritsi, baina estatutu propioak eta Udal Museo Batzordea sortzera iritsi ziren eta hainbat ekimen bultzatu zituzten, galtzear zegoen mundua eta momentuko gizartea babesteko ahaleginetan. Urteetan zehar beraz asko izan dira Oiartzungo historia, kultura eta ondarearen inguruan beraien esparruetan jardun dutenak, hala nola, aipatzekoak dira ere Beloaga Bizirik edo Kattin Txiki taldeak eta Soinuenea, Arditurri edo Luberri museoak, besteak beste.\nGarai berriak ondarearentzat\nGaur egun ondarea gordetzeko, gizarteratzeko, baloratzeko eta izendatzeko moduak aldatu dira. Duela urte batzuk museoak sortzea zen herri bateko ondarea jasotzeko modu egokiena. Hori dela eta museo txiki eta espezifikoak ugaritu ziren, eta Oiartzunek ere bertako ondarea jasotzeko apustua egin nahian bide hori hartu zuen, ikusi bezala. Gaur egun ikuspuntua aldatu da, bai ondarearekiko eta baita hau nola gorde eta etorkizunera ziurtatzeko.\nHorretaz jabetuz, herriko eragile eta Udalak proiektu berri bat jarri zuten martxan 2017an. Bultzatutako proiektu berri honek herriko talde eta norbanako eragileak batu nahi izan ditu Ondare Mahaia deitu den lan taldean. Talde honek ezagutzak partekatu, indarrak batu eta elkarlanean Oiartzun herriko Kultur Ondarea identifikatu, babestu eta aditzera ematea dauka helburu, beti ere gaur egungo ikuspuntutik eta baliabide berriak bilatuz. 2017tik biltzen daraman arren, Ondare Mahaia 2018ko urtarrilean hasi zen forma hartzen. Guzti horren kudeatzailea Miren Amoriza izan da, Udalak proiektu hau aurrera eramateko kontrataturiko Errenteriako gaztea. Taldea osatuta, eta koordinazioa edukita asko izan dira egindako aurrera pausoak:\nEragile guztien elkarlanak datu base batean ondarea biltzeko aukera eman du. Egun 150 fitxa ditugu ondare higiezinaren barruan, 60 fitxa higigarriaren barruan eta 4 ondare Immaterialaren barruan.\nUdal Biltegian urte luzez ahaztuta egon diren ondasunak identifikatu eta babesteko pausoak eman ditugu. Udal Biltegian aurkitzen diren ondasunen artean, Garmendi baserriko dolarea, errota pikatzeko sistema, hilerri zaharreko gurutzeak, baserri giroko hainbat lanabes etab. Hauetako batzuk beste entitate publiko batzuetara bideratuko dira, bertan baldintza egokietan gordetzeko eta beste batzuk herriko toki ezberdinetan kokatuko dira, beti ere zentzu historikoa jarraituz.\nOiartzungo Udalaren webgunean, Udalak babestutako liburu eta bideoen informazio zintzilikatu da.\nOndare Mahaitik sumatu den gabezia garrantzitsuetako bat eskola eta herriko talde kulturalen arteko elkarlanaren falta izan da. Gabezia hau ordeztu nahirik eta garai batean eskola eta kulturak izandako estutasuna berreskuratzeko asmoz, Oiartzungo Ondare Mahaitik, herriko eskola eta Ondare mahaiaren arteko elkarlana sustatu nahi da.\nEuropako Ondare Jardunaldietan parte hartzeko ekimenak antolatzea bultzatuko da.\nYurrita errota eta herriaren arteko harremana indartzeko konpromisoa hartu dugu eta horrekin lotuta bidegorrian panel informatibo bat jartzea bultzatu da besteak beste.\nOndare Mahaitik, herritarrei prozesu honen parte aktibo izatera gonbidatu nahi zaituztegu, informazio, iradokizun edo galderarik izanez gero gerturatu guregana eta pozik hartuko zaituztegu. Gure aldetik eskerrak eman Oiartzungo Udalari Ondarearen inguruan horrelako apustu bat egiteagatik eta Ondare Mahaiko kide guztiei beraien borondate on eta jarrera positiboagatik. Lan handia da egiteko gelditzen dena, baina guk argi daukagu: Oiartzungo Ondarea zuen esku jarriko dugu!


Data: 2014(e)ko urriaren 2a Egilea: jazpiazu\nUrtero bezela aurten ere Herri-eguna iritsi da. Jose de Azpiazu musika eskolako akordeoilari, trikitilari eta panderojoleak Oñatiko kaleak alaitzen ibiliko gera.\n10:45etan San Martin Erresidentzian elkartuko gera guztiok, argazkia aterako dugu eta 11:15 inguruan Oñatiko kaleetako giroa alaitzen ibiliko gera 14:00ak arte. Ondoren, kiroldegian bazkalduko dugu eta bazkaldu eta gero saiotxo bat eskainiko dugu bertan dagoen jendeak dantza egin eta abestu dezan.\nZu ere animatu eta bertan ikusi nahi zaitugu.\nOndo pasa jaixak!!\nMARTXOAK 14, UDABERRIKO KONTZERTUA\nData: 2014(e)ko martxoaren 12a Egilea: jazpiazu\nMartxoak 14ean, Udaberriko Kontzertuei hasiera emango diegu. Aurten ere, beste urteetan bezela hiru kontzertu eskeiniko ditugu: martxoak 14, 24 eta 26ean.\nMartxoak 14ko kontzertua Santa Ana Aretoan izango da arratsaldeko zazpiretan. Bertan hiru taldek parte hartuko dute: Haize Taldea, Lorea Gomezen zuzendaritzapean, Triki-Pandero Taldea, Jaione Intxaustiren zuzendaritzapean eta Akordeoi Orkestra, Arantzazu Bikuñaren zuzendaritzapean.\nMUSIKA ESKOLAREN ERREPORTAJEA\nData: 2014(e)ko otsailaren 25a Egilea: jazpiazu\nJose de Azpiazu Musika Eskolaren 25.urteurrenaren ospakuzunaren barruan Goiena telebistak musika eskolari buruz egin duen erreportajearen luzapena honako hau da:\nData: 2014(e)ko otsailaren 20a Egilea: jazpiazu\nOtsailak 15ean, Jose de Azpiazu Musika eskolako bederatzi ikasleek Andoaingo piano jaialdian parte hartu zuten. Guztiek lan bikaina egin zuten eta oso gustura itzuli ziren Oñatira beren domiñak jantzita.\nIzar Diaz, Unai Pedrosa, Asier Berreteaga eta Anje Maiztegik urrezko domiña jaso zuten eta Anna Belen Ferrero, Unai Agirre eta Naroa Martirenak zilarrezko domiña. Hauek A Mailan aritu ziren piano bakarlari bezela.\nB Mailan, pianoa 4 eskutara, Sara Mantxola eta Marta Igarzabalek parte hartu zuten eta aipamen berezia jaso zuten. Horregatik, otsailak 16an berriro Andoaina joan ziren jaialdiko kontzertu amaieran pianoa jotzera.\nZORIONAK guztioi egin dezuten lanarengatik eta beraien irakasle diren Ainhoa Galdos eta Araceli Guridiri ere ZORIONAK.\nData: 2014(e)ko otsailaren 4a Egilea: jazpiazu\nOtsailak 15 eta 16ean Andoaingo piano jaialdia ospatuko da Andoaingo Bastero Kulturgunean (Ondarreta kalea, 1).\nOñatiko Jose de Azpiazu Musika Eskolako 9 ikasleek parte hartuko dute. Hauetako zazpi ikasle, Piano Bakarlariak A Mailan arituko dira eta besti bi ikasleak, Pianoa Lau Eskutara B Mailan.\nGuztiak otsailak 15ean parte hartuko dute. Piano Bakarlariak goizean arituko dira, 9:30etan hasi eta 14:00ak aldera arte. Pianoa Lau eskutara joko duten ikasleak aldiz arratsaldeko 17:30ak inguruan egingo dute beraien saioa.\nEkitaldia, kulturguneko bi aretotan egingo da: Auditorioan eta Ekitaldi Aretoan.\nPIANO BAKARLARIAK A MAILA\nWoltz For Alice\nHappy go Lucky Cha Cha\nAnna Belen Ferrero\nIrakaslea: Ainhoa Galdos\nPIANOA LAU ESKUTARA B MAILA\nIrakaslea: Araceli Guridi\nPiano entzunaldia Arrasaten\nData: 2014(e)ko urtarrilaren 19a Egilea: jazpiazu\nUrtero legez, Andoaingo Piano Jaialdian parte hartu aurretik, entzunaldia eskainiko dute bertan parte hartuko duten ikasleek.\nParte hartzaileak: Izar Diaz, Anna Belen Ferrero, Unai Pedrosa, Anje Maiztegi, Naroa Martirena, Asier Berreteaga, Unai Agirre, Sara Mantxola eta Marta Igartzabal.\nEguna: Urtarrilak 29, asteazkena\nLekua: Arrasateko Amaia Antzokia\nMusika Eskolaren 25.urteurrena-Goienako albistea\nHona hemen aurreko ostiralean, urtarrilak 17, Goiena Telebistak argitaratutako bideoa.\nEa gustukoa duzuen!!!!\nHemen informazioa: http://goiena.net/oinati/1389976183246\nKONTZERTU DIDAKTIKOA GAZTELEKUAN\nData: 2013(e)ko abenduaren 25a Egilea: jazpiazu\nAbenduaren 26an arratsaldeko 6:00etan Oñatiko Gaztelekuan Kontzertu Didaktikoa eskeiniko dute. Bertan Musika Eskolako gitarra irakaslea den Juanma Gereñuk parte hartuko du, “Blues-a hizkuntza unibertsala” izeneko emanaldia eskainiz.\nData: 2013(e)ko abenduaren 24a Egilea: jazpiazu\nAbenduak 27an, ostirala, goizeko 11:00etan Jose de Azpiazu Musika Eskolako akordeoilariak, trikitilariak eta panderojoleak Eguneko Zentroan izango dira Gabon abestien kontzertua eskeiniz.\nData: 2013(e)ko abenduaren 18a Egilea: jazpiazu\nAbenduak 24ean Jose de Azpiazu Musika Eskolako ikasleek hainbat ekitaldi izango dituzte:\n– 17:30etan 2. mailako triki-pandero taldeko ikasleak Olentzerorekin kalejiran irtengo dira Arboledatik Plazaraino herriko kaleak alaituz.\n– 18:00etan Udaletxeko Arkupetan akordeoi taldeko ikasleek Gabon abestien kontzertua eskainiko dute.\n– 19:00etan Udaletxeko Arkupetan Oñatiko Bandak Gabon kontzertua eskainiko du eta bertan Musika Eskolako haizezko instrumentuko hainbat ikasleek parte hartuko dute.\nGABONETAKO EKINTZAK 2013


HAZIk esperienzia berritzaileak aurkeztuko ditu Food For Future azokan - HAZI. Landa, Itsasertz eta Elikagaien Sustapenta. Desarrollo Rural, Litoral y Alimentario\nHasiera | Berriak | HAZIk esperienzia berritzaileak aurkeztuko ditu Food For Future azokan\nHAZIk esperienzia berritzaileak aurkeztuko ditu Food For Future azokan\nHAZIk 80 metro karrakuto stand bat izango du Food For Future azokan, Euskadiko elikaduraren eta egurraren balio-katean aurrera eramaten ari diren esperientzia berritzaileak ezagutarazteko. Espazioa hiru eremutan banatuta dago, honako gai hauen arabera: trazabilitatea/segurtasuna, teledetekzioa eta jasangarritasuna/bizi-kalitatea/prozesuen hobekuntza.\nGai horien artean benetako proiektuak izango dira protagonista, horiek zuzenean erakutsiko baitira standean; besteak beste, honako proiektu hauek:\nE-gazta: gazten prozesua digitalizatzea, elaborazio-prozesurako teknologia erabiltzearen zapore tradizionala alde batera utzi gabe.\nKiwi: sentsoreen bidez ureztatzea automatizatzea.\nDoitasunezko nekazaritza. GPS, satelite-irudiak eta baliabidea optimizatzeko sentsoreak.\nNPBko monitorizazioa. Laguntza-eskaerak egiaztatzeko satelite-irudiak erabiltzea\nArrainaren eta haragiaren blockchain, produktu horien trazabilitatea kontsumitzailearenganaino errazten duena\nHAZI digitalizazio adimentsua bultzatzen ari da, ekoizleen bizi-kalitatea hobetzeko eta sektoreko lehiakortasuna eta ekoizpen-prozesuak handitzeko, baliabide gutxiago erabiliz.


Zein polita 'cohousing'-a! - Irutxuloko Hitza : Irutxuloko Hitza\nZein polita 'cohousing'-a!\nAna Almandoz Forcen\nPasa diren udal hauteskundeetarako kanpainan zehar, alderdi politiko guztiak behingoz gai batean bat etorri direla ikusi ahal izan dugu: denek aipatu dituzte etxebizitza kolaboratiboak (aka cohousing aka coliving), euren programetan izan ez bada ere, behintzat azken orduko Twitterrerako bideoetan.\nZein polita lagunekin bizitzea, zein polita bizilagunekin zaintza elkarbanatzea, zein polita parekoarekin Roomba elkarbanatzea, zein polita etxe minimo bat edukitzea, egongela komun handi bat izan ahal izateko, zein polita elkarrekin otorduak egitea. Zein polita cohousing-a.\nKolore ezberdinetako ordezkariek, honen aldeko apustua egite(n dutela esate)ak zentzua izan dezake; Anna Puigjaner arkitektoari jaramon egiten badiogu behintzat, espazioak elkarbanatzea ez baita ez komunista, ez kapitalista, tipologia bat baizik. Politizatua izan daitekeena, hori bai. Honen muturreko adibide gisa, aurkezten ditu XX. mende hasierako Errusiako Kommunalkak eta NYeko aberatsentzako sukalderik gabeko etxebizitzak.\nBaina Donostiara itzuliz, hemen eztabaida ez dago hain ondua. Hautagaien proposamenen letrari, edota ez bereziki txikiari, erreparatzen badiogu, begi-bistakoa da era honetako elkarbizitza proiektuak gazteenentzako edo adinekoentzat soilik proposatzen jarraitzen dutela. Bi aukera: gurasoen etxetik atera eta «asentatu» arteko «bien bitarteko zerbait», edo bizitzaren azken etapako bakardadearen aurkako erremedio, ze erremedio.\nHau da, ez da «benetan bizitzeko» planteamendu bat. Horregatik konfinatzen dituzte proiektu hauek ekipamendu-lursailetan, gazteentzako haurtzaindegiak edo adinduentzako erresidentzia modernoak balira bezala.\nEtxebizitza-politikak eragiten dien horientzat, mainstream-arentzat, etxebizitza egonkorra bilatzen duten hiritar produktibo eta erreproduktiboentzat, ez dute bizi-eredu hau nahi, betikoa bultzatu nahi dute. Epe luzerako bizileku egonkor bat bilatzen bazabiltza, ahaztu cohousing-a. Erosi etxe normal bat, fa-bo-rez.\nBaina ez dago oso urrutira joan beharrik etxebizitza politika publikoen bidez egingarria dela ikusteko: pasa den abenduan sartu ziren bizitzera Bartzelonan, etxebizitza babestu erregimenean, eraikitako lehen elkarbizitza proiektuko biztanleak, 75 urtetarako azalera-eskubidea bermatua dagoelarik.\nLa Borda jarri diote izena, katalanez ere berdin izendatzen den eraikuntza mota herrikoi honi keinua eginez. Bartzelonarengandik beste hainbat gauza bezala, onak direnak ere kopiatuko balituzte Donostiako hiri-antolamenduaren arduradunek!


ZAINTZA | Grupo Tximeleta\nIkastola eta ikastetxei zuzendutako zerbitzua da. Goiz zein arratsaldez egiteko aukera eskaintzen da,ikastolen eta familien beharren arabera. Zerbitzuak, ludotekaren eredua bideratzen du, jolasak, mahai jokoak, irakurketa, margoketa…ekintzak burutzen direlarik.\nHARRERA: Hezitzaileak modu pertsonalizatu batean jasotzen ditu haurrak. Familia bakoitzarekin oinarrizko harremana finkatu eta ikaslearekin lotura afektiboa bilatzen du zaintzara lasai eta gustura joan dadin. 2 urteko haurrekin egokitzapen prozesua ere egiten da (ez da derrigorrezkoa), zaintzara hasi baino astebete lehenago, gurasoekin gela eta hezitzailea ezagutzen dituzte.\nEGONA: Nahiz eta gela txokotan banatu (gunea 1: Mahai jokoak, margoketa, irakurketa eta puzzleak; 2 gunea: Txikien eraikuntzak, panpinak, trenak; gunea 3: Handien jolasak, eraikuntzak eta gunea 4: Atari edo espazio zabala, baloia, sokak…erabiltzeko), ikasleen izaera eta ezaugarrien arteko anitztasuna euren garapenerako positiboak dira eta , adin ezberdinen arteko harremanak sustatzen dira, txikien segurtasuna bilatzen.\nAGURRA: Gela txukundu eta ikasle guztiak alfonbretan esertzen dira, handiek bere gauzak hartu (motxilak, aterkiak, txamarrak…) eta txikiei hezitzaileek banatzen dizkiete. Lasaiketa ariketak egiten dira ere batzuetan gelara lasai joateko edota ospakizun berezietan kantak gogoratzen ditugu. Geletara hileran (handiak) edota trenean (txikiak) joaten dira.\nESKATU ZURE DOSSIERRA\nAISIALDI ETA DENBORA LIBRERAKO BESTE EKINTZAK\nESKOLIK GABEKO EGUNAK\nZAINTZA was last modified: 20 ekaina, 2018 by Tximeleta taldea


Fisika eta matematika: azalpenak, hausnarketak, eta xelebrekeriak\nBell Teorema - errealitatearen benetazko izaera\nmendibero otsailak 08, 2022\nBell teoremak errealitate fisikoaren izaera nolakoa den neurtzeko aukera ematen du, funts funtsean ea mekanika kuantikoaren legepean dagoen edo determinismoaren eta mekanika klasikoaren erreinuan mugitzen den erabakitzekoa. XX mendearen lehen hiru hamarkadak amaitzerako mekanika kuantikoa erabat zehaztua zegoen teorikoki eta matematikoki, eta fisikari gehienek sortutako bi adar berriri ekin zieten: mekanika kuantikotik haratago zegoen eremu-teoria kuantikoari, eta fisika kuantikoaren aplikazioei (hala nola fisika atomikoa edo nuklearra). Mekanika kuantikoaren esanahia zein zen, eta nola aldatzen zuen errealitaten inguruan dugun pertzepzioa, dena den, airean zegoen. Einstein gogor saiatu zen mekanika kuantikoaren ondorio filosofikoei aurre egiten, EPR paradoxa izanik saiakuntza horien artean indartsuenetarikoa. Fisika klasikoko determinismoa alde batera uztea galera handia zen, eta gure pertzepzioan jauzi oso handia zen ziurgabetasun printzipioa bezalako ideiak barneratzea. Beste ald\nGehiago ikusi »\nAndromeda galaxiaren itxurazko tamaina pentsatuko genukeena baina handiagoa da\nmendibero urtarrilak 24, 2022\nAndromeda galaxiaren argazki ohikoenean ikusten dugun diskoa oso txiki imaginatzen dugu gaueko zeruan, begi hutsez edo kataleju batzuz doi doi ikusteko modukoa. Egiatan, baina, argazki horietan ikusten den galaxia espiralak gure zeruaren zati handi xamar bat okupatzen du; irudi hori begi hutsez ikusiko bagenu, ilargia baina 6-8 aldiz handiago ikusiko genuke . Andromedaren benetako eskala Ilargiarekin alderatuta Esan izan da Andromeda edo M31 galaxia dela begi hutsez ikus daitekeen objekturik urrunena. Bere bila begi hutsez edo katalejuz ibili direnek badakite izar oso txiki baten tamainan ikusten dela, Andromeda konstelazioan, eta inguruko izarretatik bereizten dela bere itxura txapalagatik. Andromeda begi hutsez Begi hutsez ikusten dena, baina, galaxiaren nukleo zentrala besterik ez da. Nukleoaren inguruan dauden izar eta gasek eta bere beso espiralek ez dute nahikoa argi ematen begi hutsez ikusteko. Andromedaren ohiko argazkietan erakusten dena, berriz, galaxia osoa da eta nukleo ze\nGame of Life: Bizitzaren Jokoa\nmendibero urtarrilak 10, 2022\nArau gutxi eta errazeko joko honek erakusten du nola hasierako baldintza ezberdinetatik abiatuta posible den sistema batek bilakaera oso ezberdin eta konplexuak izatea. Bizitza bera ere (jaiotza, heriotza, ugalketa) simulatzeko gai da. Arauak Laukiz osaturiko taula batean jokatzen da. Lauki bakoitza bizirik ala hilik egon daiteke, eta hurrengo belaunaldian nola egongo den bere bizilagunek (bertikalean, horizontalean eta diagonalean) zehazten dute: Bizirik den lauki batek bizirik dauden 2 edo 3 bizilagun baditu bizirik jarraitzen du. Bizirik den lauki batek bizirik dauden 2 bizilagun baino gutxiago baditu hil egiten da, biztanleria faltagatik. Bizirik den lauki batek bizirik dauden 3 bizilagun baino gehiago baditu hil egiten da, gain-populazioagatik. Hilik dagoen lauki batek bizirik dauden 3 bizilagun baditu bizirik egotera pasatzen da, ugalketaz. Jokalariak taularen lehen egoera bakarrik zehazten du, bizirik zein lauki dauden aukeratuz. Hortik aurrera, sistemak bilakaera autonomoa du a\nElkartze kuantikoa eta EPR paradoxa\nmendibero abenduak 21, 2021\nAsko hitz egin izan da elkartze kuantikoaren inguruan, batez ere EPR paradoxaren baitan. Nahiz eta elkartze kuantikoak fisika klasikoan parekorik ez izan, EPR paradoxan duen eragina ez da dirudien bezain misteriotsua. Hemen elkartze kuantikoa azaltzen saiatuko gara, eta EPR paradoxa zer den eta elkartzeak nola eragiten duen ere azalduko dugu. Elkartze kuantikoa ( entrelazamiento cuántico gazteleraz, quantum entanglement ingelesez), fisika klasikoan parekorik ez duen fenomenoa da. Bi sistema ezberdinen egoera kuantikoak elkarrekin nahastuta daude, eta ezin da sistema bakar baten egoera aztertu bestearenean eraginik izan gabe. Bai sistema bat eta bai bestea gainezarpen kuantikoan daude, eta bi gainezarpenak elkarren artean nahastuta daude. Beherago aztertuko dugu matematikoki, Dirac notazioa erabiliz, nola adierazten den egoera hau. Elkartze kuantikoaren ondorio nagusia da sistema batean neurketa bat egiten bada, beste sistemaren egoeran ere eragina duela. Hau da, sistema bat gaine\nMareak eta ilargia - Ez doaz elkarrekin\nmendibero abenduak 09, 2021\nItsas mareak azaltzeko erakutsi izan zaizkigun irudietan ikusten da nola itsasgora ematen den ilargia justu gainean dugunean edo justu Lurraren beste aldean dagoenean. Baina, ilargiaren datuak eta mareenak alderatzen baditugu, ikusiko dugu hau ez dela gertatzen eta ordu batzutako aldea dagoela bi gertaeren aldean. Zergatik? Aztertzeko kasu errazena hartuko dugu. Demagun ilargi betea dugula: ilargia eta eguzkia Lurraren aurkako aldeetan egongo dira, eta ilargia justu gainean izango dugun unea gauaren erdia izango da. Esan bezala, aurreko irudia begiraturik eta irudi honekin beti azaldu izan zaigun bezala, une horretan itsasgora izan beharko genuke. Egiazta dezagun, www.timeanddate.com webguneko datuak erabiliko ditugu. Azaroak 19a hilbete izan zen. Egun horretan, ilargiak aurreko gaueko 0:36etan igaro zuen gure meridianoa; ordu horretan zegoen gure pare-parean. Beraz, esperoko genuke itsasgora ere ordu horretan izatea. Taulak begiratuz, ordea, ikusi dezakegu Donostian 4:11etan eman zel\nmendibero azaroak 23, 2021\nFisika kuantikoko ezaugarri nagusietako bat Egoera Gainezarpena da. Honi esker ulertu ahal izango ditugu, formalitate apur batez, Schrödingerren katuaren paradoxa, Bell teorema, edo mekanika kuantikoaren beste hainbat ondorio nagusi. Mekanika kuantikoko beste hainbat ezaugarri bezala, matematika abstraktu baina oso arruntez ondo uler daiteke. Gainezarpen Kuantikoa (ingelesez quantum superposition , edo gazteleraz superposición cuántica ) da sistema baten egoera bat non bere ezaugarri fisikoek balio jakin bat ez duten. Gainezarpen honi esker esan genezake, ziurgabetasun printzipioari buruzko gure blog sarreretan esaten genuen bezala, objektu baten posizioak edo abiadurak, bietako batek, balio jakinik ez duela. Baina posizioa eta abiadura ez dira behagarri aproposak gainezarpen kuantikoa ulertzeko. Magnitude fisiko jarraiak direnez (edozein balio posible izan dezakete) matematikoki aztertzeko zail xamarrak dira. Badaude behagarri aproposago batzu, neurtzen den magnitude fisikoak bi ba


III. ARGAZKI RALLYKO ARGAZKIAK AUKERATZEKO EPEA – BETI GAZTE\nIII. ARGAZKI RALLYKO ARGAZKIAK AUKERATZEKO EPEA\nIgande honetan, ekainak 3, eguraldiaren laguntzarekin III. Argazki Rallya ospatu dugu Lesakan. Guztira herri desberdinetako (Irun, Donostia, Oronoz, Lesaka…) 19 argazkilarik hartu dute parte egun konpletu honetan\nEguna inskripzioekin hasi dugu, Beti Gazte Egoitzan. Bertan landu beharreko gaiak eman zaizkie. Goizean zehar herrian barna argazkiak ateratzen aritu dira parte hartzaileak, 11:00etan luntx batekin indarrak hartuz.\nEguerdiko 13:00etatik 14:00etara 34 argazkiak aurkeztu dizkigute. Parte hartzaileek ekainak 10a baino lehen aurkeztutako argazkietatik 4 aukeratu beharko dituzte lehiaketarako. Ondotik, epaile profesional batek irabazleak aukeratuko ditu.


Hizkuntza da erabiliz zorrozten den tresna bakarra - ERA\nHizkuntza da erabiliz zorrozten den tresna bakarra\nGroenlandiako inuiten tradizioak dioenez, hizkuntza da erabiliz zorrozten den tresna bakarra. Bernardo Atxagak beste hitz batzuekin gogora ekarri zuen Abdelfattah Kilito irakasle marokoarraren ideia: “hizkuntza xaboiaren kontrakoa da, zenbat eta erabiliago orduan eta aberatsago”.\nIzan ere, denok dakigu hizkuntza aberasteko modurik hoberena dela bizitzako esparru guztietan erabiltzea. Familian erabil dezaketen haurrek asko ikasiko dute etxeko nagusiekin hitz eginez, baina horrek ez du beti ziurtatuko kalean, lagunartean, euskaraz komunikatzeko beharrezko esamolde eta baliabide guztiak barneratuko dituztenik. Hortaz, biderik onena da euskara ere testuinguru informaletan erabiltzeko ohitura sustatzea, alegia, kalean eta lagunartean.\nUdan beti ez da erraza helduen lan-egutegia eta haurren eskola-egutegia ezkontzea. Horregatik, gero eta erakunde gehiagok antolatzen dute aisialdi-eskaintza, izan hiri-udalekuak, udako ludotekak edo udaleku irekiak. Euskarazkoak hautatuz gero, aukera paregabea sortzen da, jolasaren bidez, eskolakoa baino informalagoa den esparruan lagun arteko harremanak euskaraz finkatzeko.\nJarraian datorren zerrendan euskarazko eskaintzaren parte bat dago. Informazio laburra da, baina familientzat lagungarria. Dena den, xehetasun gehiago nahi duenak bere inguruko erakundeetara (edo Euskara Zerbitzura) jo dezake eta informazio osagarria eskatu.\nAltsasu (4-12 urte) ekainaren 20tik 28ra, uztailaren 2tik 27ra eta abuztuaren 1etik 30era\nIzen-ematea maiatzaren 22tik 29ra (012 tel. edo www.altsasu.net)\nAranguren (4-12 urte) ekainaren 25etik 29ra eta uztailaren 16tik abuztuaren 31ra\nIzen-ematea maiatzaren 15, 16 eta 17an (012 tel.)\nArazuri (3-9 urte) abuztuaren 1etik 30era\nIzen-ematea ekainaren 11tik uztailaren 5era Oltzalekun (948 32 23 10)\nAreso (3-12 urte) uztailean\nDatak eta izena emateko modua laster zehaztuko da (argibideak Kirol Mankomunitatean: 948 60 45 45)\nArtika eta Berriobeiti (4-12 urte) ekainaren 21etik abuztuaren 31ra (sanferminetan izan ezik)\nIzen-ematea maiatzaren 9 eta 10ean (012 tel.)\nAtarrabia (3-12 urte) uztailaren 16tik abuztuaren 31ra\nIzen-ematea maiatzaren 21etik ekainaren 8ra Karrikaluze Elkartean\nAuritz, Aurizberri, Bizkarreta-Gerendiain, Luzaide, Nagore eta Orondritz (4-12 urte) uztailaren 16tik abuztuaren 17ra. Izen-ematea ekainaren 1etik 12ra (948 79 04 05, Euskara Zerbitzua)\nBerriozar (4-12 urte) abuztuaren 6tik 24ra\nIzen-ematea maitzaren 25etik ekainaren 1era (012 tel. edo www.berriozar.eus)\nBortziriak (3-12 urte), uztailaren 2tik 27ra Arantza, Bera, Etxalar eta Igantzin, uztailaren 16tik abuztuaren 10era Lesakan\nIzen-ematea maitzaren 21etik ekainaren 1era (948 63 41 25 / 680 65 06 50 / www.bortziriak.eus)\nBurlata (3-12 urte) uztailaren 16tik abuztuaren 31ra (abuztuak 13-17 izan ezik)\nIzen-ematea maiatzaren 11tik 25era (012 tel. edo www.burlata.eus)\nDoneztebe (3-12 urte) uztailaren 3 abuztuaren 31ra\nIzen-ematea maitzaren 18tik ekainaren 15era (948 45 00 17 / Udaletxean)\nEgulbati (4-11 urte) uztailaren 16tik 20ra eta abuztuaren 20tik 24ra\nIzen-ematea ekainaren 5etik 15era (012 tel.)\nElizondo (3-12 urte) uztailaren 30etik abuztuaren 10era\nIzen-ematea maiatzaren 28tik ekainaren 1era (619 16 61 38 Dindaia)\nErgoiena (4-12 urte) uztailaren 16tik 31ra\nIzen-ematea maiatzaren 31 arte (info@ergoiena.com, 948460141)\nErratzu (3-12 urte) uztailaren 16tik 27ra\nErronkari (4-12 urte), udako 3 astez\nDatak eta izena emateko modua laster zehaztuko da (argibideak Euskara Zerbitzuan: 948 89 05 80)\nGares (6-12 urte), ekainaren 20tik uztailaren 5era\nIzen-ematea (948340007, Garesko Euskara Zerbitzua)\nIruña (3-12 urte) uztailaren 2tik abuztuaren 31ra\nIzen-ematea maiatzaren 14tik 25era Udal Erregistroan\nLeitza (3-12 urte) ekainaren 25etik uztailaren 20ra\nIzen-ematea maiatzaren 25etik ekainaren 1era (012 tel.)\nLekunberri (10-12 urte) 3 aste uztailean eta beste 3 abuztuan\nOlatz (3-12 urte) ekainaren 20etik irailaren 7ra\nIzen-ematea maiatzaren 28tik 31ra (012 tel.)\nOlazti (5-12 urte) ekainaren 25etik uztailaren 19ra\nIzen-ematea apirilaren 23tik maiatzaren 4ra (012 tel.)\nOlloki (4-10 urte) abuztuaren 20tik 31era\nIzen-ematea ekainaren 18tik 22ra (012 tel.)\nSarriguren (3-12 urte) ekainaren 20etik 29ra eta abuztuaren 27tik irailaren 5era\nIzen-ematea ekainaren 1etik 15era (948331611, euskera@egues.es)\nUharte (4-12 urte) ekainaren 20tik abuztuaren 31ra (10 txanda, sanferminetan izan ezik)\nIzen-ematea maiatzaren 8tik 14ra (012 tel.)\nZaraitzu (4-12 urte), udako 2 astez\nZizur Nagusia (3-12 urte), ekainaren 20tik abuztuaren 31ra\nIzen-ematea maiatzaren 21etik ekainaren 8ra (948 18 18 96, Berdintasunerako Zerbitzua )\nZubiri (4-12 urte) ekainaren 20etik 29ra\nIzen-ematea ekainaren 6tik 13ra (012 tel.)\nEuskaraz, zenbat eta gehiago, hobe!\nEuskara ikasten ari diren haurrek baliabideak behar dituzte hizkuntza edozein egoeratan (familian, lagunartean, eskolan) egoki eta eroso erabili…


Etxetxuren segurtasuna bermatzeko lanak laster hasiko direla esan dio Udalari eraikinaren ugazabak - Getxo - Hiruka.eus\nEtxetxuren segurtasuna bermatzeko lanak laster hasiko direla esan dio Udalari eraikinaren ugazabak\nUnai Brea 2020-07-23 13:05\nAlgortako Portu Zaharreko Etxetxu eraikina babestearen aldeko sinadura-bilketa hasi eta egun gutxira, Getxoko Udalak azaldu du obrak berehala hasteko asmoa adierazi diola haren ugazabak. Momentu honetan zurkaiztuta dago Etxetxu, eta hesi bat dago beraren inguruan, segurtasuna bermatzeko. Obrek zortzi hilabete irautea aurreikusita dago, eta amaieran zabalik geratuko da arkupea, orain bezala, erabilera publikorako.\nOtsailean zurkaiztu zuten Etxetxu, Udalaren aginduz, "baina obrak hasten ez zirenez, udal-arkitektoak ikuskapena egin zuen, eta ondoren, uztailaren 6tik 10era bitarteko astean, egoeraren txostena egin zuen, eta eraikinaren perimetroa hesitu zuen, kalteak saihesteko", udal-iturrien esanetan.\nUztailaren 15ean ugazabari aurrez aurre jakinarazi zitzaion lehenbailehen ekin behar ziola eraikinaren kontserbazioa eta segurtasuna bermatzeari. Herenegun, berriz, arkitektoagaz eta lanak egingo dituen enpresagaz batu zen ugazaba, eta obra hastear dagoela adierazi zuen.\nErredakzioa 2020 uzt 20 Getxo\nPortu Zaharreko hainbat herritarren ekimenez, auzo horretako Etxetxu erakina babestea eta erabilera publikoa ematea eskatzeko sinadura-bilketa hasi...


Euskal emigrazio masiboen garaia bukatu da zorionez, nahiz eta oraindik gazte moldatuenek alde egin behar duten Paris, Londres, Frankfurt, Quebec edo Estatu Batuetara, beren formakuntzaren araberako lanpostua aurkitzeko.\nDenbora berean, kanpotiar gazte moldatuak etortzen dira Lapurdiko kostaldera, goi mailako lan postuak berenganatzeko. Bidarteko teknogunean edo Baiona/Angeluko Unibertsitatean, argi eta garbi nabaritzen da fenomeno hori. Zergatik euskaldun gazte moldatuek joan behar dute askotan atzerrira beren bizia egiteko, Pariseko edo Lioneko gazteak finkatzen direnean Baiona eta Hendaia artean? Harrigarria, ez ?\nLaborantza edo nekazaritzari dagokienez, baserria izan da mendez mende Euskal Herriko ekonomiaren oinarri nagusia baita euskadunen izaera sakonenaren iturria. Zoritxarrez, iharduera horrek ez ditu bere garai hoberenak bizi eta, aldiero gehiago, Iparraldeko baserritar gazteek nahiago dute arbasoek eraikitako eta moldatutako etxaldea utzi, lanpostu errexagoagoak aurkitzeko.\nAlta, nahiz eta lan gogorra eta ordu asko eskatzen duena izan, bizi daiteke oraindik ardi hazkuntzatik edo baratzegintzatik. Kezka anitzen ondoren, pentsa daiteke Europako Batzordeak mantenduko dituela ematen dituen dirulaguntzak artzainen lana laguntzeko. Gainera, Iparraldeko baserritarrek kalitatearen apustua egin dute eta beren ekoizpenek errexki aurki ditzakete merkatuak Europan.\nAlfon (Sondika), 23/01/2015 12:30


`Barrutirock Day´ bertako musika bandentzat topagune - Uriola.eus\nGaur goizean, Barrutirock programaren barruan dagoen BarrutiRock Day ekimena aurkeztu dute Bilborocken. Bertako banda hasi berriei zuzendutako musika egitaraua da, eta bosgarren urtea bete du. Ekimenaren bitartez, programa horretan parte hartu duten 100 talde ingururen arteko harremana sustatu nahi da. Ekimena bihar, larunbata, ekainak 14, hasiko da, arratsaldeko 17:00etan, Bilborocken eta egitarau zabala eskainiko dute.\nJam Session batekin emango diote hasiera eta saio horretan, 14 banda arituko dira bata bestearen ondoren Bilborockeko eszenatokian, euren errepertorioaren parte txiki bat eskainiz (15 minutu inguru), eta 20:30ak arte luzatuko da. Aurtengo edizioan, banden izen emateak aurreikuspenak gainditu ditu eta, ondorioz, Jam saioaren iraupena luzatu egin da. Taldeen estiloak pop-rocketik metalera doaz, hip hopetik igaroz. Parte hartuko duten banden artean hauek azpimarra ditzakegu: Aneika Ara, La Vieja, Días Negros, Mi Dulce Geisha, Selfshot, Crazy Chaos, Maila Pulsion, Pomeray y Los Aparcabicis del espacio, Social Idiocrazy, The Cryptids, Dave Uno, Eate, Electric Sound Muchachos eta La Fea Doris.\n18:00etatik 19:30etara, entsegu gelek, bertako bandetako kideei zuzendutako doako master class-ak jasoko dituzte. Maisu klase horiek, Bilboko Hiria sarietan irabazle izan diren musikariek eta izen handiko profesionalek zuzenduko dituzte. Horien artean, Bilboko Hiria lehiaketan gitarra jotzaile hoberenaren saria lortu zuen Dann Hoyosek (Space Octopus), gitarra elektrikoari buruzko ezagutzak hobetzen lagunduko die taldeei. Bateria izango da Bjorn Mendizabalek (Quaoar), Bilboko Hiria lehiaketako bateria jotzaile hoberenaren saria lortutakoak, bere master class-ean landuko duen musika tresna. Amaitzeko, Letaminak “abestien grabazioa” gaia landuko du.\nTeknologia berriek ere euren lekua izango dute Barrutirock Dayn, interesatuta dauden musikariek `Practice your Music´ aplikazio informatikoaren erakusketetan parte hartzeko aukera izango dutelako. Aplikazio hori, musika tresnen auto-ikasketara eta teknika hobetzera dago zuzenduta. Aplikazio horrek European AppCup 2013 saria irabazi zuen joan den urteko otsailean Bruselan, eta hezkuntza alorreko berrikuntza teknologikorako Europe Medea Awards 2013 sarietako 9 finalisten artean egon zen. 3 urte baino gehiagoz, profesional talde zabalak (musikariak, soinu ingeniariak, programatzaileak, bideogileak, etab.) aplikazio berritzaile hori garatu dute, modu atseginean, dinamikoan eta errazean musika egitea sustatzeko. Hasieratik Eusko Jaurlaritzaren, Bizkaiko Foru Aldundiaren eta Kultura Ministerioaren laguntza izan duen I+G+B proiektua da.\nEkitaldiari amaiera emateko, gaueko 21:00etatik aurrera, Jam Sessiona amaitu ondoren, Barrutirocken parte hartu duten eta proiekzio berezia lortu duten bi bandek eskainiko duten doako kontzertua jasoko du auditorioak: Maketa Lehiaketan edo Barakaldoko Rock lehiaketan saria lortu duen `Enkore taldearen hardcore melodikoa, eta 2012ko Bilboko Hiria lehiaketan banda sortu berriaren saria lortu zuen B-FLAT taldearen swing rockzalea.\nHalaber, arratsalde osoan Mertxan Gunea egongo da Bilborockera sartzeko atarian. Merchandising gune horretan bertako bandek argitaratu dituzten grabazioak erakutsi ahal izango dituzte.


Kultura | Larrabetzu Euskal Herria\nKategoriaren artxiboa: Kultura\nAlbisteak, Herria, Kultura, larrabetzu Herria\nLarrabetzuko lau gazte Usurbiletik Arantzara oinez UEMAgaz\n2019-06-27 larrabetzutik Utzi iruzkina\nArgazkian Unai, Beñat eta Ibai. Ainhoa hortik ibiliko da.\nUdalerri Euskaldunen MAnkomunitateak –uema.eus– antolatuta Salto! udaleku ibiltarian oinez joango dira gazte mordo bat Usurbilen hasi eta Arantzaraino. Lehenengo etapa Oiartzunen amaituko da, bigarrena Beran eta azkena Nafarroako herri euskaldunean.\nGazte gehienak herri euskaldunetakoak dira, baina Txorierritik be izena eman dute gazte euskaldun batzuk. Danak batera Usurbilen batu dira.\n· Ekainak 26, asteazkena: Usurbil-Oiartzun. Harria Hitz ibilbidea, Usurbilen. Oiartzunen, zirkoa, igerilekua eta kantu afaria.\n· Ekainak 27, osteguna: Oiartzun-Bera. Beran, bertso bazkaria,\n· Ekainak 28, ostirala: Bera-Arantza.\n· Ekainak 29, larunbata: Arantza. Ur jolasak, gaubela, herri kirolak,\n· Ekainak 30, igandea: Arantza.\nuema.eus udalerri euskaldunen mankomunitatea\nnoaua.eus (Usurbileko herri aldizkaria)\nAupa Unai, Beñat, Ibai eta Ainhoa! Bidai on!\nEuskalherria, Herria, Kultura\nDOMEKAK @HORIBAI23 #LARRABETZU\nBideoa 2018-12-14 larrabetzutik Utzi iruzkina\nABENDUAK 16. 18.30\nLEKUE FINALERA #LARRABETZU #BERTSOAK\n2018-12-04 larrabetzutik Utzi iruzkina\nZapatuan, Bizkaiko Bertsolati Txapelketaren azken finalaurrekoa izan zen Lekeitioko Santi Brouard kiroldegian, eta Etxahun Lekue Etxebarria bigarrena lotu zen bertan. Hala ere, puntuazioari esker –bigarrena izan da– lortu du finalera sailkatzea. Larrabetzuarrak 2016an irabazi zuen txapelketa.\nLekeitioko saioan, Jone Uria Albizuri nagusituko zen, eta berarekin eta Lekuerekin batera hauek arituko dira finalean: Miren Amuriza Plaza, Berrizko irabazlea; Nerea Ibarzabal Salegi, Igorreko irabazlea; Xabat Galletebeitia Abaroa, puntuazioz lehenengoa; Onintza Enbeita Maguregi, puntuazioz hirugarrena; Eneko Abasolo Txabarri Abarkas, puntuazioz laugarrena; eta Aitor Bizkarra Ruiz, puntuazioz bosgarrena.\nFinala abenduaren 15ean, zapatuan, jokatuko da Bilbao Arenan. Saioari 17:00etan emango diote hasiera, baina ateak 15:30ean zabalduko dituzte. Sarrerak www.bertsosarrerak.eus webgunean eskura daitezke, edo Durangoko Azokan, Bertsozale Elkartea-Lankuren stand-ean. Sarrerak finalean egunean bertan ere erosi ahalko dira: Bilbao Arenaren kanpoaldean txarteldegia zabalduko da 12:30etik aurrera.\nInformazio gehiagorako: www.bertsozale.eus/bizkaikotxapelketa eta sare sozialak.\nHITZALDIA: KOLDO IZAGIRRE #EUSKARALDIA #LARRABETZU\nIrudia 2018-10-16 larrabetzutik Utzi iruzkina\nKoldo Izagirreren hitzaldia.\nEuskaldunon zaina hizkuntza da, eta zainak lurra behar du: eremu politiko bat. Premia horrek erakusten digu “euskal arazoa” estalgarri zantar bat dela “euskaldunon arazoa” estaltzeko: lehen bizitza pribatua geneukan, gero bizitza publikora iritsi ginen, baina oraindik ez gara iritsi bizitza politikora. Euskara alor bat da gaur egun, lur bat izan behar lukeenean.\nAngulerin, urriaren 19an, barikua 19:30ean.\nOstean bertso-afaria HORIBAI gaztetxean.\nBertso saioa #larrabetzu\n2018-10-04 larrabetzutik Utzi iruzkina\nHORIBAI Gaztetxean, 21.00etan\nKartelak, Kultura, Politika\n2018-09-11 larrabetzutik Utzi iruzkina\nIrailaren 20an, ararstiko 19.00etan Angulerin\nUdal proiektuaren aurkezpena\nKUADRILLA EGUNA ARGAZKIAK #LARRABETZU\n2018-05-20 larrabetzutik Utzi iruzkina\nSan isidro 2018 argazkitan #larrabetzu\n2018-05-16 larrabetzutik Utzi iruzkina\nHemen atzoko argazki batzuk.\nGoizean auzoetatik oinez eta azoka.\nGero pilota partiduak frontoian\nAlbisteak, bizkargi, Euskalherria, Herria, Kultura\n2018-04-27 larrabetzu Utzi iruzkina\n1937ko apirilaren 26an bonbardatu zuten Gernika. Atzo.\nGaur LOBAK datoz Larrabetzura. Orduko Markak erakustera.\nMarkak dokumental bat da, Donostiako Zinemaldian aurkeztu zen duela urte batzuk. Gernikako lekukotzak, gerra, memoria, gaur eguneko bizipenak, Astra… gauza asko. Belaunaldi berrien memoria. Proiektuak. Kultura. Iritziak.\nLarrabetzun MARKAK eta Lobak ezagutuko ditugu, memoria ariketa moduan.\nGora Bizkargi eguna!\nBideoa 2018-04-24 larrabetzutik Utzi iruzkina\nHau bialdu dauskue:\nGernikako LOBAK egitasmoak proposatuta, Gernikaren bonbardaketaren 81. urteurrena dela gogoraziko dugu apirilaren 27an, barikuan:\n18:30ean, Anguleri kultur etxean, Hannot Mintegiak zuzendutako MARKAK dokumentala eskainiko digute LOBAKeko lagunek.\n22:00etan, Hori Bai gaztetxean, kataluniatik etorriko den MARALA taldearen kantaldia izango dugu\nMARALAkoek eurek, LOBAKen bitartez bidali diguten azalpena:\nMarala es un trio vocal integrado por Selma Bruna, Clara Fiol y Sandra Monfort. Su repertorio lo integran canciones originales que giran la vista hacia las raízes. Voces de tradición, de proximidad y de desnudez se mezclan con guitarras y instrumentos de percusión en este proyecto que respira alientos femeninos.\n1 2 … 36 Hurrengoa →\nRT @LocoPoeta5: @PilarRuizFerna1 @ojosdeacero Pilar, cuando quieras te invito a una vuelta por Larrabetzu y te enseño un poco de historia.…\nGaur egun polita, berriro... goizeko 11:00etan partidua. Gurasoak umeen kontra... 5-5 Eta hemen ikusi ahal dozue al… https://t.co/55qQErllhU\n@PilarRuizFerna1 @ojosdeacero Pilar, cuando quieras te invito a una vuelta por Larrabetzu y te enseño un poco de hi… https://t.co/t6TUCbJrtm\nabout 10 ordu ago via Twitter for Android\nRT @infobinke: #ALBISTEA 📣 Martitzen eguerdian dozenaka larrabetzuar #Galdakao-ko anbulatorioaren sarreran batu ziren, «#Larrabetzu-n berri…\nRT @aikortxorierri: "Bartzelonan ikasitakoa Larrabetzura ekarri dut bueltan" https://t.co/Cti8Qu64BN @GureanEus #AmetsZulueta #BiBaserri #l…\nabout 18 ordu ago via Twitter for Android\nRT @aikortxorierri: Gogotsu dator Larrabetzuko Gazte Eguna https://t.co/SJXXspKaRL @GureanEus @horibai23 #GazteEguna #larrabetzu #txorierri…\nRT @larrabetzuudala: EKAINAKO PLENOA: 📽📽https://t.co/bgb2kgM0le #larrabetzu\n"Bartzelonan ikasitakoa Larrabetzura ekarri dut bueltan" https://t.co/Cti8Qu64BN @GureanEus #AmetsZulueta… https://t.co/JOBss78GVs\nRT @igaztelubilbao: Egun On. Egunkarietan, #larrabetzu @BizkaikoHitza https://t.co/7cwwV1U48C\n#ALBISTEA 📣 Martitzen eguerdian dozenaka larrabetzuar #Galdakao-ko anbulatorioaren sarreran batu ziren, «… https://t.co/Hdtv0MS54A\nTxorierri calienta motores para el Mahasti Artean 2022 con un concurso de Pintxo Maridaje 2022-06-20 Egaz Komunikazioa\n23 establecimientos de Txorierri, en la nueva campaña de Euskadi BonoDenda 2022-06-03 Egaz Komunikazioa\nFallece una bilbaína de 78 años mientras se bañaba en Castro\nBingen Arostegi regresa a Lezama para entrenar al Bilbao Athletic\nIpar Euskal Herrian ikus-entzunezkoei eta zinemari bultzada bat emateko urratsa\nMarianne Vos gana su 31ª etapa en el Giro Donne y Elisa Balsamo, tercera, sigue líder


Koloretako etxetresna elektrikoak, nota alaia sukaldean | Consumer\nKoloretako etxetresna elektrikoak, nota alaia sukaldean\nOhiko alikatatze zuriarekin kontrastea egingo du haren koloreak.\nEtxetresna elektrikoen fabrikatzaileek etengabe zabaltzen dituzte armak, eta, horiei esker, berrikuntzak aurki daitezke, hala nola telebista integratuko hozkailuak eta garbigailu, labe eta ontzi-garbigailuetako diseinu abangoardistak. Gainera, egiten diren koloreen gama handitu egiten da, produktuak lehiakideetatik bereizteko eta, bide batez, sukaldeei kolore-ohar bat emateko.\nSukaldea kolore bereko azuleju-errauts batekin alikatatu daiteke, etxetresna elektrikoetarako aukeratuta.\nSukaldeak itxura modernoa izan nahi badu, edo izutasuna eta modernotasuna konbinatu nahi baditu, gela azuleju zuriekin alikatatu eta altuera ertainean, baita hormaren goialdean eta behealdean ere, hozkailu edo garbigailuaren kolore bereko azulejo-afera bat ezar daiteke. Ondoren, elementu horiek bitrozeramikarekin, landa-itxurako txapa batekin, metalezko kanpai batekin eta zurezko altzari batzuekin konbinatu, eta itxura zaharra ematen dioten moldurekin. Horrela, klasikoaren eta modernoaren arteko konbinazio perfektua lortuko zen.\nHalaber, lurzorua lauza gisa jar daiteke, hormako azulejuen eta etxetresna ez-konbentzional horien tonua erabiliko duen kolore-konbinazio batekin.\nazuleju etxetresna elektrikoak itxura koloreak